text:
Vælkomin inn á ÁRF
Fimm FM stevnur aftrat í 2011
21. Jun 2011
Hetta eru stevnurnar sum vera aftrat í 2011Jóansøka 25 juni - TvøroyriVarmakelda 2 juli - FuglafjørðurVestanstevna 9 juli - MiðvágurFjarðastevna 16 juli - StrendurÓlavsøka 28...
les meir
Myndir 2011
10. Jun 2011
Myndir frá Norðoyastevnu og Sundalagsstevnu, koma út á síðuna í viku 25 :) Heilsa ÁRF myndamaðurin - Jósef...
les meir
Vinnarin av Gassgrillini gjørdist nr 13529
06. Jun 2011
Vinnarin av Gassgrillini á Norðoyastevnu gjørdist nr. 13529.Vinnarin verður biðin at ringja, ella smsa á telefon 75 75 75.Ella senda ein t-post til arf@arf.foÁRF ...
les meir
Møguleiki er at vinna Gassgrill frá ÁRF á Norðoyastevnu
03. Jun 2011
Tivoli øki opnar klokkan 19 á Norðoyastevnu.Møguleiki er at vinna eina Gassgrill frá ÁRF.50 arin - Keypir tú fyri kr. 50 í senn, so færttú...
les meir
Startrøðin - FM-róðurin á Norðoyarstevnu 2011
03. Jun 2011
Fimmmannafør, dreingir 2 Fípan Fagra 3 Royndin Fríða ...
les meir
Ruddingardagur í Árnafirði leygardagin 21 mai
07. Mai 2011
Ruddingardagur leygardagin 21 mai.(Byrja verður við morgundrekka og rundstykkjum kl. 09:30, klokkan 16:00 fara vit at grilla búffar og pylsur) ...
les meir
Ruddingardagurin er útsettur til leygardagin 21 mai
07. Mai 2011
Av tí at veðurforsøgnin ikki sigur frá so góðum veðri ímorgin, so verður ruddingardagurin,útsettur til leygardagin 21 mai.Meira verður at frætta seinri ;)ÁRF ...
les meir
Stuðla ÁRF
11. Feb 2011
Góðu tit :)Til ber at stuðla Róðrarfelagnum, við at seta eina upphædd á konta í Norðoya Sparikassa,konto nr.: (9865) 102.857.4Stuðul í 2011.Stuðuls Vinnarin fær 1...


c: text/html

text:
Bústaðartørvurin má laga seg eftir marknaðinum
Framsókn vil, at tað almenna skal hava avmarkaðan leiklut og skal tryggja, at ójavni ikki er millum almenna og privata bústaðarbygging.
Nógv virksemi er í Føroyum í løtuni, og fólk og familjur í stórum tali flyta til Føroya. Fyri tey, sum skulu keypa, leiga ella byggja bústað, hevur góða gongdin sínar avbjóðingar.
Í løtuni er útboðið av bústøðum alt ov lítið í mun til eftirspurningin. Her er ongin skjót loysn at finna. Sera avgerandi er, at tað, sum bygt verður, er dygdargott. Avbjóðingin er so álvarslig, at bæði tað privata og almenna mugu samstarva fyri at nøkta bústaðartørvin.
Tað almenna skal savna seg um at byggja til fólk við serligum tørvi.
-tí vil Framsókn hava haldføri – fyrst og fremst

robotstxt: allowed

filter: keep


text:
Á aðalfundi tann 3. mai 2007 samtykti IRF ”Reglur um innsavning av ruski frá húskjum í limakommununum”. Reglurnar lýsa nágreiniliga, hvussu arbeiðsviðurskiftini hjá ruskinnsavnarunum eru skipaði.
Hesar reglur eru gjørdar við støði í kunngerð nr. 90 frá 20. juni 2011 um handfaring og burturbeining av burturkasti.
Stativið á røttum stað
Posastativið skal standa úti á sjónligum staði og sum høvuðsregla á stytstu leið millum atkomuveg og húsini, tó í mesta lagi 20 metrar frá atkomuvegi. Bert ein støð við stativum skal vera á hvørjari ogn.
Støðin skal vera soleiðis, at tað er møguligt at koma heilt fram at stativinum við t.d. sekkjavogni. Stativið skal standa á sløttum, soleiðis at posin kann takast uttan trupulleikar, og soleiðis at posin kann flytast uttan vanda fyri vanlukku ella heilsuskaða.
Ruskið
Rusk má ikki koyrast leyst í ruskposan, men skal vera innballað ella í posa. Blæur, bind o.tíl. skal altíð vera í afturlatnum plastposa, áðrenn tað verður latið í ruskposan.
Posin ov fullur
Posin er at rokna sum fullur, tá ið 20 cm eru eftir upp til kantin. Serligur dentur verður lagdur á, at posin ikki er skræddur, og at hann ikki vigar meira enn 20 kg.
Leiðin millum ruskstativ og innsavningarbil
Gonguleiðin millum ruskstativið og ruskbilin skal vera soleiðis háttað, at flutningurin av ruskposanum kann fara fram uttan vanda. Gonguleiðin skal vera sløtt og føst uttan at vera hál. Gonguleiðin skal eisini vera ljós, rein og ruddilig og ruddað fyri kava og ís.
Portur, lúkur o.tíl. skulu kunna standa í opnari støðu og vera nóg breið og høg til, at flutningurin kann fara fram uttan vanda.
Innsavnarin skal lata portur, lúkur o.tíl. aftur, tá ið farið verður av ognini.
Dettur rusk niður, tá ið posin verður tikin, skal innsavnarin taka hetta upp og beina tað burtur, treytað av, at krøvini omanfyri eru fylgd.
Posin ikki tikin
Verður ruskposin ikki tikin, skal innsavnarin boða frá hesum við einum fráboðanarlepa, sum hann leggur í postkassan ella á annað hóskandi stað.


text:
Felagsskapur
Vit eru ein felagskapur, har rúm er fyri øllum gentum, ótengt at førleikum og bakgrund.
Vit eru ein felagsskapur, ið gevur gentum førleikar og áræði til at taka ábyrgd fyri sær sjálvum, umhvørvinum og at hava virðing fyri hvørjari aðrari.
Gentuskótalív byggir á gott samanhald í einum góðum felagskapi.
Hjá gentuskótunum læra genturnar at samstarva frá ungum árum, og harvið læra tær at tað er brúk fyri hvørjari einstakari.
Kapping kann vera ein háttur at fremja eitt nú dirvi, samstarv og samanhald, men kapping í sær sjálvum, er ikki avgerðandi í skótaarbeiðinum.
Vit hava tað stuttligt, vit virða hvørja aðra og vit fáa spennandi upplivingar saman.
Vit hava ein góðan felagskap í einum tryggum umhvørvi við dugnaligum ábyrgdarfullum skótaleiðarum.
Okkara virðir í góða felagskapinum speglast í loysundarorðunum ið skótarnar vera mintar á til hvønn skótafund.
Okkara loysunarorð eru:
Skótar: “Ver til reiðar”
Títlingar: ”Vit vilja standa saman, vit vilja gera okkara besta”
Spírur: “Vit hjálpast at og vit hjálpa øðrum”
Vinarløg ið tú fært hjá skótunum varða oftani alt lívið.


text:
Føroyskt Kirkjumál
Allar útgávur hjá Føroyskum Kirkjumáli fáast til keyps í bókabúðunum kring landið og í Bókamiðsøluni á Hjalla 7 b, FO-100 Tórshavn, tlf. +298 31 37 56.
Skrivstovan hjá Føroyskum Kirkjumáli er skrivstovan hjá dómpróstinum Essalág 18, FO-100 Tórshavn, tlf. 31 24 36 domprost@kirkjan.fo
Skrivari er: Jórun Johannesen, tlf. 23 73 24 - jorun@kirkjan.fo
Føroyskt Kirkjumál er stovnað við løgtingssamtykt í 1934, og skal geva út lesnað og annað, sum er gagnligt til kirkjuligt arbeiði.
Tað fyrsta, sum Føroyskt Kirkjumál gav út í 1934, var Altarbókin. Síðan hevur Føroyskt Kirkjumál givið út lestrabøkur, ritualbók, sálmabøkur, lagsøvn til sálmabókina og annan lesnað. Føroyskt Kirkjumál skal m.a. syrgja fyri, at sálmabøkur altíð eru tøkar í føroysku kirkjunum.
Føroyskt Kirkjumál fær árligan stuðul á løgtingsins fíggjarlóg.
Í nevndini í Føroyskum Kirkjumáli eru: Anfinnur Johansen lektari, Jenny Lydersen undirvísingarleiðari, sum eru vald av Mentamálráðnum, og Uni Næs dómpróstur, sum er fastur limur og formaður.


text:
Búnaðarstevnan verður tann 20. november
Leygardagin tann 20. november verður Búnaðarstevnan fyriskipað á sjeynda sinni á Skúlatrøð í Klaksvík. Búnaðarstevnan er ein stevna, sum setur fokus á viðkomandi viðurskiftir innan landbúnaðarøki í Føroyum
Búnaðarstevnan er aktiv fyri bæði tey, sum hava framløgur og fyri luttakarar. Tú kanst seta spurningar og so hevur tú eisini ein góðan møguleika at samskifta beinleiðis við øll á gólvinum.
Búnaðarstevnan er rímuliga væl vitjað og neyðugt er at skráseta seg sum luttakara, tí luttøkuplássið er avmarkað.
Skrá:
Fundarstjóri: Kári Thorsteinsson
09:30: Skráseting
09:50: Karl Johansen, borgarstjóri í Klaksvík, setur ráðstevnuna
10:00: Magnus Rasmussen, landsstýrismaður í landbúnaðarmálum
10:45: Tróndur G. Leivsson, stjóri - Búnaðarstovan
11:15: Jens Ivan í Gerðinum, landbúnaðarráðgevi - Búnaðarstovan Vit kundu fingið nógv meira burturúr seyðinum
12:00 Miðmálið
13:00 Búnaðarstovan - Ull er Føroya Gull
13:20 Landsdjóralæknin – djóravælferð og ridluskriði
13:40 Gunnar Bjarnason landbúnaðarfrøðingur – Dagføring av seyðahaldinum í Føroyum
14:00 Hvussu sær ein burðardygg matskipan í Føroyum út?
Elisabeth Skarðhamar Olsen um hennara phd verkætlan, ið kannar staðbundna matbúskapin í Føroyum við denti á umstøðurnar og framtíðarvisiónirnar hjá bøndum og øðrum smá-skala matveitarum kring landið.
(Verkætlanin er gjørd í samstarvi við Sunnivu G. Mortensen úr Slow Food Føroyar og Selmu Dahl Erol úr FNU)
14:20 Fróði Mortensen – Førka køstar, taðing við avgassaðum tøðum
14:40 Súni Justinussen - JT Electric / automatisk fóðurskipan til seyð
15:00 Framløgur liðnar / kaffi vm.
16:00: Konstruktivur kjakfundur við pallborðið.
Evni er: Hvussu kunnu vit menna seyðahald og fáa meiri burturúr seyðinum í Føroyum.
Fundarstjóri og orðstýrari:
Jón Brian Hvidtfeldt
Pallborðsluttakarar:
Magnus Rasmussen, landsstýrismaður í landbúnaðarmálum
Jens Ivan í Gerðinum, landbúnaðarráðgevi á Búnaðarstovuni
Jóannes Patursson, bóndi
Bjørt Samuelsen, løgtingskvinna
Eyðun Eliasen, bóndi
18:00 Borðhald


text:
Dráttur-kapping: 96 lið undir 12 ár
Um vikuskiftið skipar Dráttur fyri flogbóltskapping á Giljanesi. Byrjað verður leygarmorgunin og hildið verður áfram til seint sunnudagin.
Flogbóltsfeløgini og Flogbóltssambandið hava í ár havt eitt tiltak við at økja um luttøkuna millum børnini, og hetta tiltak hevur borið stóran ávøkstur.
Luttøkan millum børn undir 12 ár er heili 96 lið, og er hetta ein vøkstur í mun til t.d. Mjølnir-kappingina, sum var fyri stuttari tíð síðani.
Tey feløg sum hava lið í hesum aldursbólki eru Sí, Dráttur, ÍF, TB, B 71, Mjølnir, Fleyr, Kíf, og nýggja felagið á Toftum, Ternan, sum hevur víðkað nógv um virksemi sítt seinastu tíðina.
Sum nakað nýtt í hesum kappingarárinum hevur Flogbóltssambandið í ár býtt liðini í U 12 í deildir, soleiðis at ovasti bólkurin er meistarabólkurin, og síðani er tað 1. deild, 2. deild o.s.fr.
Vinnandi liðini flyta síðani upp í næsta bólk eftir hvørja kapping, meðan aftasta liðið í ovara bólkinum flytir niður.
Hetta hevur verið sera væleydnað, og hevur verið væl móttikið millum børnini, feløgini og tey avvarandi, tí hetta ger, at liðini altíð koma at spæla ímóti liðum, sum eru á sama støði.
Tey yngstu spæla eisini í 4 ymiskum level, í mun til støði og aldur.


text:
Pætur Mikli
Pætur Mikli (russiskt: ПëTp AлekceeBич PoMaHoB Pjotr Aleksejevitsj Romanov; føddur 30. mai 1672, deyður 8. februar 1725) stýrdi Russlandi saman við hálvbeiggja sínum Ivani 5. (1682-96) og stýrdi síðan einsamallur til 1725. Hann setti sær fyri at gera avbyrgda og afturútsiglda landið til eitt stórveldið í Evropa. Á ferð í Vesturevropa, sum vardi í 18 mánaðir (1697-98), fekk hann sær vitan um alskyns viðurskifti. Heimafturkomin nýtti hann vitanina sum fyrimynd fyri at broyta almennar russiskar stovnar og siðir. Hann setti í gildi nýggjar stýrisskipanir, stuðlaði útbúgving, umskipaði kirkjuna, og tá ið embætismenn vórðu fluttir upp í starvi, var nú oftari hugt eftir dugnaskapi enn eftir ættarviðurskiftum. Hann sendi ungar russar til Vesturevropa at nema sær kunnleika um herlist, herflota og ídna, og hann bygdi upp ein yrkisher við 300 000 monnum og læt skipa landsins fyrsta herflota. Pætur kríggjaðist við Svøríki (1700-21) og vann sigur, og tá lá leiðin opin til Eystarasalt. Í 1703 grundaði hann St. Pætursborg innast í Finnlandsvík í Eystarasalti. Í 1712 gjørdi hann býin til høvuðsstað í ríkinum, og í 1721 útnevndi hann seg til zar í øllum Russlandi.
Pætur var meira enn 2 m høgur og av allar sterkastu monnum bæði til liksams og sálar. Hann var arbeiðssamur og viljasterkur, men kundi eisini vera ógvuliga harðrendur. Tey, sum vágaðu sær at seta seg upp ímóti honum, fingu ikki náði, enntá ikki hansara egni sonur var eirdur. Pætur var áhugaður í øllum arbeiði og íðin at gera alt sjálvur og lærdi seg tí at smíða skip, at væla um klokkur, at seyma skógvar, at skera út, at taka út tenn og skotvápnasmíð.


text:
Konsertin har øll børn syngja við!
Tíggju bibbur, Sápurbløðran og Vov Vov. Góður tónleikur og hugtakandi sangir til stór og smá oyru.
Kular Røtur fara saman við øðrum syngjandi børnum á pallin í Badmintonhøllini leygardagin klokkan 15.
Rói Waag Ólavsson, 3. flokkur í Vágum, Beinir og Rakul Ró og Føroya kendasti barnabólkur, Kular Røtur, eru á skránni til stóra Summarfestival barnakonsert, sum verður, ikki sum lýst á skránni á Torginum, men inni í hugnaligu Badmintonhøllini leygardagin klokkan 15.


text:
Hilmar Jan hugleiðir: SannuMi’sa Skot og Blikk fyri spælinum
Í ár eru 60 ár liðin, síðani Nes Sóknar Ítróttarfelag var sett á stovn, og tað er longu markerað einaferð við fittari móttøku, har teir tríggir eftirlivandi stovnararnir – Niclas Fold, Jastrid á Roykheyggi og Jóhanna á Bakka – blivu kosnir heiðurslimir í felagnum, sum eisini var væl og virðiliga uppiborið, tí uttan tey var einki. Frammanundan er Sparikassamaðurin heiðurslimur og tað vóru eisini Kem í Bønhúsmørk í Lamba, Niclas í Føroyum og Marni í Rituvík, sum tó allir tríggir eru farnir foldum frá.
Sum skilst, er ætlanin at gera enn meira burturúr seinni í ár, tá fótbólturin er liðugur og høvi er at halda eina rimmar veitslu. Tað gjørdi felagið eisini í 2007, tá tað ikki bara var hálva øldin, ið kundi feirast, men so øgiliga nógv aftrat! Ta veitsluna, sum var í ítróttarhøllini fyri hundraðtals gestum, gloyma vit ikki í bræði, og ikki hevði tað verið verri, um minst líka nógv var at feira í heyst…
Tað eru altíð nøkur, ið taka stór tøk fyri felagsskapin, og tí er tað eisini deiligt, at ein heiður kann fylgja við. Men hvørki hesi ella onnur, ið gera nógv fyri NSÍ, gera tað fyri at uppnáa at gerast heiðurslimir, tí felagsskapurin er altíð størri enn einstaklingurin, og tað vita tey betur enn nakar. Tí hevur tað eisini borið til at bygt felagið upp, so tað í dag telist millum allarfremstu fótbóltsfeløg í landinum – væl grundfest í góðum og fyrst og fremst egnum jørðildi!
Eingin Mýrastjørna
Nú er felagið nøkur ár eldri, enn eg eri sjálvur, og vøllurin kom í grannalagið, tá eg bara var seks-sjey ára gamal, so tað ber illa til at staðfesta annað, enn at hetta umhvørvið hevur verið ein náttúrligur partur av uppvøkstrinum. Tó var eg ongantíð tann stóri fótbóltsspælarin sum smádrongur, hóast løturnar við bólti vóru nógvar – ikki minst niðan fyri húsini, tá eingin var at spæla við, tí eg kundi standa leingi og sparka bóltin tvørtur um vegin niðan ímóti garðinum og so umaftur, tá bólturin var komin yvir um aftur vegin. Um kvøldarnar, tá eg skuldi eitast at vera farin í song, kundi eg fáa tímar at ganga við pinnastillur at hyggja úr vindeyganum oman á vøllin, har menn vandu í sveittabroti.
Av og á spældu vit eisini á eini lítlari brekku út fyri niðara horni á garasjuni hjá Ingvald, har tveir steinar í erva og tveir steinar í neðra vóru málini. Minnist, at eg ofta plagdi at spæla við Trygva har, men tað mundi meira vera orsakað av góðum vinarlagi, heldur enn av mínum øgiligu fótbóltsevnum – hóast eg bæði hevði SannuMi’sa Skot og Blikk fyri spælinum. Í badminton, sum vit spældu oman fyri garðin hjá Esther og Ova, var eg tó altíð klárt bestur og vann! Leggjast kann aftrat, at Sparikassamaðurin meiri enn einaferð hevur varpað út um allar geilar, at “Hilmar Jan var eitt lovandi fótbóltstalent, sum ein knæskaði tíverri setti ein stoppara fyri, tá hann var trý ella fýra ára gamal…” So vita tit nú, hví Føroyar ongantíð fingu eina Mýrastjørnu aftrat – fyri ikki um at tala ein Ronaldo ella Messi!
Sigast skal tó, at eg einaferð kláraði at fáa ein ektaðan fótbóltsskaða! Tað var ein dagin, vit sparkaðu á asfalteraða hondbóltsvøllinum oman fyri skúlan á Glyvrum, at eg í málinum var so óheppin at taka ímóti einum so mikið hørðum skoti og einum tungum og vátum leðurbólti av eldri dato, at vinstri skøvningur bendist afturav og brotnaði. So var fyrst at fara til doktara og síðani suður á hospitalið, har Hálvdan á Høgabóli tók ímóti og legði ein gipsskinnara á, sum eg mátti ganga við í nakrar vikur. Minnist, at fleiri skrivaðu og teknaðu á gipsið, sum eg so bestemt haldi, at eg goymi enn onkrastaðni.
Atletiskt umhvørvi
Fyrstu dystir, eg minnist í Runavík, vóru spældir á stykkinum niðan fyri húsini hjá Salomon, ið tó neyvan tá var stórvegis fjeppari av fótbólti. Hann hevði tað nokk heldur ikki altíð so stuttligt, tí ikki so sjáldan mátti hann skifta rútar, sum brotnaðu – og tað helt hann ikki vera stuttligt at gera. Síðani flutti Salomon til Kollafjarðar, har eg ofta hitti hann til hondbóltsdyst, og í hansara stað flutti nýggjur eigari inn, sum í øllum førum var íðin fótbóltsfjeppari. Tað var Sparikassamaðurin, hvørs kona við sínum framúr grønu fingrum skjótt fekk stykkið niðan fyri húsini at vera sum eina aðra oasu av alskyns vøkstri, og hóast tað bleiv endin á tí vøllinum, vigaði tað ikki sørt upp ímóti, at kjallarin hjá teimum í áravís var einasta tøka skiftingarrúm hjá felagnum.
Niðan fyri hjá Elin og Petur Hammer var eitt sindur av eini fløtu, har aðrir dystir vóru á skránni, áðrenn sjálvur fótbóltsvøllurin kom – og kanska aftaná við – og tá vóru tað lokalar fraktiónir undir nøvnum sum RB, RÍF, GB og líknandi, ið brustu saman. Lítið man vera at ivast í, at júst teir dystirnir mundu vera eitt gott grundarlag hjá NSÍ at byrja við, tí tá vøllurin var komin í 1972, gekk bara eitt ár ella so, so hevði NSÍ vunnið sítt fyrsta silvurmerki í dreingjadeildini!
Tað, at fótbóltsvøllurin kom, var sjálvandi stórhending fyri plássið, men ætlanirnar hava óivað verið størri, enn tær síggja út nú, tí at byrja við var rennibreyt rundan um allan vøllin. Nakar leikvøllur í frælsum ítrótti bleiv tað tó ongantíð, og eg má erliga viðganga, at eg neyvan heldur havi sæð nakran annan enn Jústinus hjá Leivi við Stein og Paula hjá Hennebeth runnið á breytini, sum nú bara ein lítil farvegur hómast av aftan fyri málið út ímóti Toftavatni. Kanska líka so frægt, tí nú er flott og gott skýli komið í ovaru síðu, og eftir er væl bara at fáa eitt ella annað skapilsi av einum húsi við áskoðaraplássum í niðaru síðu – og hví ikki við glasgólvi, so Løkurin sæst snara sær niðriundir?
Keðiliga steypið
Nógvar stórar upplivingar hava verið við Løkin og eisini á útivølli við NSÍ – bæði við og uttan mikrofon. Ikki minst var tað stuttligt at ganga millum spælararnar eftir næstsíðsta dystin í 2007, sum var á heimavølli ímóti VB/Sumba, og ynskja spælarunum tillukku við føroyameistaraheitinum – og teir mestsum allir svaraðu “takk í líka máta!” Tá eg kom til arbeiðis í Útvarpinum dagin eftir, helt Jógvan Arge fyri, at hann og Suni Merkistein høvdu fingið av at vita, um HB var blivið føroyameistari og spælararnir svaraðu teimum aftur upp á sama máta.
Í nógv ár hevði NSÍ tann ivasama heiður at vera Føroya fremsta “yo-yo”-lið, tí liðið ongantíð kláraði at halda sær uppi í bestu deildini. Men tað hava tey flestu helst gloymt alt um nú, og 21 ár á rað í bestu deildini fortelja vælsaktans nakað um ein hartvunnan stabilitet! Eg minnist, tá NSÍ flutti upp næstseinast, at tað var á Dungasandi í Sørvági, at Børge B. Hansen, táverandi starvsnevndarlimur í FSF skuldi handa hetta vælsignaða 2. deildarsteypið, sum NSÍ trý ár seinni vann til ognar við árstølunum 1978, 1983, 1990, 1993 og 1996 inngraveraðum. Tá hann helt fyri, at nú fór so at ganga minst eitt ár, áðrenn NSÍ hevði kjans at vinna 2. deild aftur, svaraði onkur í rúgvuni til, at tað passaði ikki, tí 3. deildarliðið var eisini flutt upp!
Well, alt í alt hava øll hesi mongu árini ikki verið so galin, og hjá runavíkingum er tað ikki øðrvísi enn hjá so mongum øðrum, at onkuntíð gongur við og onkuntíð ímóti. Úrslitini hava kanska ikki altíð verið har, men tað hava verið øgiliga fá kappingarár, at tað ikki hevur verið vert at hugt at NSÍ, tí fram um mong onnur hevur tað verið felagið við tí vakra fótbóltinum! Onkuntíð kundi tú kanska ynskt tær, at tað var eitt sindur meira primitivt, men eftir nakrar lekrar detaljur frá Árna, Klæminti og hinum, so eru teir tankarnir kveistraðir til viks, tí pílarnir peika rætta vegin og liðið hevur nú í mong ár verið við, har sum tað er stuttligt at vera. Og kanska verður tað innan leingi uppaftur nógv stuttligari eisini!


text:
Seinastu dagarnir hevur Páls Høll havt óvanliga og forkunnuga vitjan, tí heimsins besti kvinnuligi svimjari, Katinka Hosszú úr Ungarn hevur verið í Páls Høll á venjingarlegu. Við á ferðini, var eisini venjarin hjá Katinku, Arpi Petrov og svimjarin Jaouad Syoud.
Hvørt ár leggja nógvir svimjarar og svimjilið leiðina til Vágs til Páls Høll á venjingarlegu, men Katinka Hosszú er uttan samanbering størsta svimjistjørnan, sum vit hava havt á vitjan – og eru vit sera stólt um at fáa so forkunnuga vitjan.
Saman við Katinku Hosszú vóru eisini føroysku landsliðssvimjararnir á venjingarlegu í Vági og svimjarir í hava klára silvurnál, vóru eisini boðin við á venjingarlegu.
Arpi og Katinka høvdu eisini ein fyrilestur í Marghølllini fyri svimjarinum.


text:
Her er úrslitalistin frá svimjistevnuni sum Reysti skipaði fyri í svimjihøllini í Leirvíkar skúla, nú leygardagin hin 29. oktober 2016.
Íalt verður tey einir 113 einstaklingar og 13 lið úr øllum 6 virknum feløgum sum kappaðust tilsamans 367 ferðir í 26 kappingum.
Havnar Svimjifelag gjørdist mest vinnandi svimjifelag, við 10 gullheiðursmerkjum, 7 úr silvuri og 9 úr bronsu. Elisabeth Erlendsdóttir úr HS vann við sínum 5 gullheiðursmerkjum mest av øllum, meðan Filip Ilic úr FS við sínum 4 gullheiðursmerkjum vann mest av dreingjum.
Heiðursmerkjabýtið millum feløg
Heiðursmerkjabýtið millum svimjarar og lið
Related


text:
Sundurbýti merkir, at eitt øki verður býtt frá eini ogn til sjálvstøðuga ogn. Tá ið sundurbýti verður framt, ber til at knýta ein servitutt at frábytta økinum. Servitutturin kann eitt nú tryggja upprunaliga eigaranum atgongd til almennan veg gjøgnum ognina, seta mark fyri hægstu bygging á nýggju ognini ella annað.
Tann sum ynskir sundurbýti, ella sundurbýti til samanlegging, skal venda sær til Umhvørvisstovuna, sum kannar, um ætlaða sundurbýtið er lógligt.
Løgtingslóg nr. 64 frá 11 desember 1962 um matrikulering og sundurbýti v.m.
Kunngerð nr. 14 frá 11. februar 2009 um gjøld eftir matrikullógini.


text:
TSB E 59
1 Skopun býr ein menskur mann,
- undir mín saðiltóva ‑
Álvur sterki eitur hann.
Bú mín hers, í dag ríði eg til hóva.
2 Álvur hann er váknum verð,
heldur hann ferðina norð um fjørð.
3 Fyri situr Finnbogi á Sikilsoyggj,
nú lystir hann at søkja moyggj.
4 Finnbogi gár eftir sandi,
sum snekkjan fleyt fyri landi.
5 Finnbogi mælti so orðum frítt:
“Álvur, læna mær ferju títt!”
6 Løgdu so snekkjuna fram í gjálv,
Finnbogi rør nú eina mót Álvi.
7 Sigldi inn mót Tóravág,
síðan setti hann londum frá.
8 Sigldi fram við grønari lund,
setti nú beint á Høvdasund.
9 Sjógvurin breyt sum boðaslóð,
báran oman fyri róna stóð.
10 Náddi ikki um sundið fram,
setti aftur á Skopunar land.
11 Finnbogi mælti so orðum brátt:
“Nimman fari eg hiðan í nátt.
12 Álvur, læna mær loftið títt
til mín farm og ferju frítt!”
13 “Gjarna lovi eg loftið eitt
til tín farm og ferju greitt.”
14 Sótu og drukku mjøð av skál,
tá bar teim so mangt til mál.
15 Har vildi ikki vera kyrt um kvøld.
ketilin stoyttist niður í eld.
16 Nú vildi vera minna rús,
Finnbogi situr í myrka hús.
17 “Hvat heldur vilt tú, kempan høg.
kveikja eld ella søkja løg?”
18 Ikki kvaðst tann kempan høg
kunnugt vera at søkja løg.
19 Finnbogi legst at blása burr,
brenniviður var ikki turrur.
20 Munnbílan stendur bak við vegg,
tríggjar spannir fyri sín egg.
21 Álvur skreiðir øksi við lær,
Finnbogi hugsar við sjálvum sær.
22 Finnbogi hugsar við sjálvum sær:
“Hasa hevur hann ætlað mær.”
23 Álvur reiggjaði øksi hátt,
ætlar at brigða øði smátt.
24 Hann brá seg undan benjalín,
semjan niður í gólvið søkk.
25 Semjan fell í gólvið hálv,
Finnbogi loypur nú aftur á Álv.
26 Butaðust teir við nevum hart,
hvørgin gat á orku spart.
27 Hann brá hann fram á ringa stinn,
bringan leyt at falla inn.
28 Brotnaði riv og bringan hálv,
Finnbogi ræður nú á Álv.
29 Finnbogi sprakk yvir jarðarmein,
rykti hann Álv nú fram yvir stein.
30 Snarpan seg eftir semju brá,
síðan hjó honum høvur frá.
31 Gróv hann hann undir Grikkjulág,
gekk til song og fekk sær náðir.
32 Har svav hann, til sól skein bjørt,
líka sum hann hevði einki gjørt.
33 Finnbogi gekk at strandi,
skúgvar sína snekkju frá landi.
34 Finnbogi inn á snekkjuna steig,
snekkjan upp um naglan neig.
35 Sigldi síðan til sundið fram,
hiðan setti hann inn á Sand.
36 Í skemmu búgva møðgur tvær,
møðiliga gráta tær.
37 Moyggjar mæltu so fyri orð:
“Sást tá Álv í Skopun norð?”
38 “Álvur flutti norðan meg,
so var lokið, eg sló hann í hel.”
39 Grátið nú bæði konur og kall:
hetta man koma for Hákun jall.
40 Allir søgdu, hetta var rætt,
nú er at lúka kongi skatt.
41 So sára græt hon Guðrun Skor.
hon lútaði niður fyri skemmuborð.
42 “Tú yndisbrúður, ver nú kát!
Eg vil einki hoyra tín grát.”
43 Drukku har brúdleyp í dagar tvá.
síðan sigldu londum frá.
44 Finnbogi er sum 'høgrir Hoj',
siglir aftur á Sikilsoyggj.
45 Hetta frættist norð um fjall,
síðan inn fyri Hákun jall.
46 Mangur man jallinum elva sút,
Finnbogi skal til Noregis út.
47 Vindur segl nú hátt í rá,
sigldi so inn á Berinar vág.
48 Gongur so norð yvir Dorvafjall,
síðan inn fyri Hákun jall.
49 Finnbogi mælti so orðum fram:
“Her er skattur av Føroyaland.”
50 Jallin mælti so orðum tvist:
“Tú hevur alla veitslu spilt.
51 Tí tú hevur vigið í Føroyum ein mann.
Álvur sterki so æt hann.
52 Tú skalt ei koma hiðan so tvist.
nú skalt tú berjast við blámann fyrst.
53 Higar ið teir fóru borgum frá.
ógvuligur var blámann at sjá.
54 Finnbogi blámann í herðar tók,
grúkin niður í steinin sló.
55 Finnbogi blámann í herðar tekur,
grúkin niður í steinin rekur.
56 Finnbogi talar til jallin so:
“Vunnar eru treytir, tær løgdu á.”
57 Finnbogi tekur í jallins hond,
biður um frið til Føroyaland.
58 Jallin letur av ivri resta:
“Tú vá Álv í Skopun vestur.
59 Morgin skalt tú á Tarvatjørn,
royna sund við hvítubjørn.
60 Tá ið tú kemur um sundagarð,
skalt tú ikki hava vákn á tær.”
61 Finnbogi hevur ein lítin knív,
seymar hann upp í skjúrtu sín.
62 Finnbogi leggur sær klæði frá,
fór á sund í skjúrtu smá.
63 Higar ið bjørnin kappan sá,
leysan hon seg úr vatni brá.
64 Dýrið fell fyri honum í knæ,
tí tað vildi ei *dýva hann í kav.
65 Jallin hann sló dýrið á granar,
dýrið legði seg út og svam.
66 Leys brá hon og var væl kunn,
Finnbogi hirðir seg niður til grunn.
67 Snarliga seg við grunni brá,
síðan fram, sum bjørnin lá.
68 Finnbogi legði seg undir kav,
tók til muddin, hans móðir gav.
69 Finnbogi hevur í hondum hógv,
brá hann svá undir bjørnina bógv.
70 Leysan seg úr vatni bar,
dývir hann bjørnina so undir kav.
71 Helt so saman hold og skinn,
at *benin skuldi bløða inn.
72 Dýrið søkk í døkkan sand,
Finnbogi kom sær upp á land.
73 Dýrið søkk tá niður til grunn,
Finnbogi leikar nú glaður á sundi.
74 Finnbogi sveipar at sær skinn,
síðan gongur fyri jallin inn.
75 Finnbogi tekur í jallins hond,
biður um frið til Føroyaland.
76 Tá róstu honum allir og jallurin sjálvur:
“Hetta er betri maður enn Álvur.
77 Eg gevi frið til Føroya tær
at heinta saman veitslu mær.”
78 Finnbogi var so raskur mann.
sigldi við frið til Føroyaland.
79 Síðan fór hann um landið alt
at heinta jallinum saman skatt.
CCF 47 A
TSB E 59
Handrit: Kvarthandrit Svabos, Gl. kgl. Saml. 2894, 4to, vol. I, Nr. 6, s. 97.
Útgávur:
1. Útvalg, Tórshavn 1986, I, nr. 3.
2. Dimmalætting 1885, nr. 9f.
3. Chr. Matras (legði til rættis.): Svabos Færøske Visehaandskrifter, 1937-1939 s. 42.
4. Føroya kvæði (Christian Matras greiddi til útgávu, 1941) Band II, Teil 1, s. 146.
5. Føroya kvæði (Inngangur og úrtøk eftir Dánjal Niclasen, 2000) 11. bind, s. 88
Heimild: Úr Vágum: J.C. Svabo (1746-1824), Miðvági, 1781-82.
Finnbogi úr Føroyum hittir mannin Álv, sum leggur á hann við øks. Finnbogi fær hendur á øksini og drepur Álv við henni. (Frábr. A, B, D-G: Hann hittir kvinnu, sum syrgir deyða Álvs. Finnbogi uggar hana og giftist við henni.)
Hákun jallur í Noregi frættir, at Finnbogi hevur dripið mann, og sendir boð eftir honum. Hann býður Finnboga at berjast ímóti einum riddara og einari hvítabjørn, og hetta eydnast honum væl at fullgera. Frábr.: A, D-F: Jallurin ger hann til skattkrevjara í Føroyum.
á føroyskum: CCF 47 (bert á føroyskum)


text:
CHINESE GINSENG & RICE CLARIFYING POLISHING MASK
Okkara Chinese Ginseng and Rice Clarifying Polishing Mask er ein kremutt skrubbimaska, sum klárnar húðina og gevur húðini nýtt lív.
Ginseng er kent fyri at boosta orku og økir um styrki. Tað eisini kent fyri at hava eginleikar, sum tóna og stimulera. Hetta er við til at gera, at húðin verður ljósari, sum hjálpir at minka um ójavna pigmentering í húðini.
Maskan minkar um sjónligheitina av porum, minkar um ójavna í húðini og slættar húðina.
Hetta er í maskuni:
– Ginseng og rís essensur úr Kina
– Community Trade Sesame fræ olja úr Nikaragua
Fyri at fáa mest burturúr maskuni, kanst tú smyrja hana á við okkara nýggju Facial Mask Brush.
Henda maska er ein av okkara 5 nýggju maskum. Multi-maska, meðan tú smyrt masku á!
Maskurnar eru vælegnaðar at multi-maska við: Smyr t.d. reinsimaskuna á T-zonuna, og fuktmaskuna á kinnar og háls. Møguleikarnir eru nógvir, og vit vegleiða teg, tá tú skalt finna maskuna, sum riggar til tín.
Allar maskurnar eru knústar, pressaðar og blandaðar saman við dýrabarum tilfari úr ymsum støðum kring heimin.
60.00DKK – 185.00DKK


text:
Vika 42 - 2021
Skúlanum: Evnið er hagtøl. Vit rokna stykkini 2.1 og 2.2 og 2.3 á s. 49 í rokniheftið. Rokni stykkini liðug heima, um tit ikki náa tað í skúlanum.
Stílur: Vit byrja spakuliga at skriva stíl um heystfrítíðina. Næmingarnir skriva fyrst eina kladdu, har teir rætta í, sum teir vilja. Tá ið kladdan er liðug, verður stílurin skrivaður vakurt inn í skriviheftið.
Næmingarnir skriva, hvussu tað var at hava heystfrí, hvat teir gjørdu o.s.fr. Vit plaga at hava eina byrjan, har spakuliga verður komið inn á evnið. So kemur frágreiðingin/stílurin og seinast ein endi, har spakuliga verður avrundað. Minnist til at seta punktum í tekstin, gjarna reglubrot eisini, tá ið okkurt nýtt kemur at skriva um.
Stílurin skal latast inn fríggjadagin 29. oktober.
Skúlanum: Evnið er hagtøl. Vit rokna stykkini 2.5 og 2.6 á s. 51 í rokniheftið. Rokni stykkini liðug heima, um tit ikki náa tað í skúlanum.
Gentur í fimleikarhøllina
Skúlanum: Evnið er hagtøl. Vit rokna stykkini 2.7 og 2.8 og 2.9 á s. 52 í rokniheftið. Rokni stykkini liðug heima, um tit ikki náa tað í skúlanum.
Skúlanum: Lesa og loysa uppgávur um navnorð (substantiver). Heftið liggur í skúlanum.
Skúlanum: Evnið er hagtøl. Vit rokna stykkini 2.10 á s. 54 í rokniheftið. Rokni stykkini liðug heima, um tit ikki náa tað í skúlanum.
Seinna tíman verður farið á bókasavnið.
Selma Larsen
Telefon: +298 221969
Teldupost: el1412v6@skulin.fo
Bólkarnir til handarverk og list
www.matpakkin.fo
Møguligt er at bíleggja sær matpakka á www.matpakkin.fo. Hetta skal gerast í seinasta lagi kl. 7.30 sama dag.
Hesi amboð skulu altíð vera við: blýantar (minst tveir), viskileður, saksur, límstift, spískari (við ílati) og litblýantar.
Um fráverur og uppmøting
Er barn tykkara er sjúkt, skal tað fráboðast. Tit kunnu senda okkum, sms ella lata barnið hava seðil við, tá ið tað kemur aftur í skúla. Um vit ikki fáa boð, verður tað skrivað í fráverubókina sum "uttan loyvi".
Tá ið tit ynskja at biðja um frí í ein ella tveir dagar, skulu tit hava loyvi frá flokslæraranum frammanundan.
Um tit ynskja fríloyvi til barnið í meira enn tveir dagar, mugu tit skriva teldupost til Skúlatrøð. Teldupostadressan er: skulatrod@skulin.fo


text:
Veðurstøðin
Veðurtænastan hevur hesar uppgávur:
• Radiosonderingar tvær ferðir um samdøgrið
• Innlesa veðurforsagnir á telefonsvarara fýra ferðir um samdøgrið
• Umsita veðurstøðirnar: Akraberg, Mykines, Fugloy, Borðan, Eiði og Tórshavn
Við yvirtøkuni av veðurtænastuni í 2009 varð samtykt, at sum frá líður, er tað ynskiligt athava eina útbygda og nøktandi føroyska veðurtænastu.
Veðurtænastan fer at hava betri og meira álítandi veðurforsagnir fyri allar Føroyar. Hon ferat røkja føroysk áhugaøki, hava betri miðling og luttøku í kanningum og granskingum avveðri, veðurlagi og veðurlagsbroytingum til gagns fyri sjóvinnu, vinnu á landi, flogferðslu,tilbúgving og føroyskasamfelagið sum heild.
Ein arbeiðsbólkur kom, við støði í einum breiðum stuðli og áhuga, til ta niðurstøðu, at tørvur er á einari útbygdari føroyskari veðurtænastu.


text:
ALS ØKIR UMSITINGINA, HÓAST ARBEIÐLOYSIÐ ER METLÁGT😳
Arbeiðsloysið er met lágt í løtuni. Sambært Hagstovuni var arbeiðsloysið í januar 2019 1,1%. Hetta er søguliga lágt. Tí undrar tað , at lønarútreiðslurnar sambært seinastu ársfrágreiðingini hjá ALS eru vaksnari við góðari hálvari mió. kr.
Í dag sita 35 starvsfólk, ið umsita 269 arbeiðsleys. Við øðrum orðum: hvørt starvsfólk umsitur gott og væl 8 arbeiðsleys! Tað, ið ger støðuna so undrunarsama er, at lønarútreiðslunar eru nærum trýfaldaðar, hóast arbeiðsloysið er lækkað úr 7% í 2011 til 1,1 % í 2019. Raksturin hjá ALS er farin úr 6 mió kr. í 2008 til nærum 15,4 mió kr. í 2017. Sostatt eru lønarútreiðslurnar vaksnar við meira enn 9 mió. kr. uppá fá ár. Arbeiðstakarin skal sambært lóg gjalda 1,25% av lønini inn í arbeiðsloysisskipanina.
Í løtuni tykist tað, sum hart vunnu pengarnir fara í umsiting, heldur enn til arbeiðstakaran. Tí hevði tað verið uppá sítt pláss, um landsstýrimaðurin saman við ALS stýrinum hugdi at inngjaldinum og vaksandi lønarútreiðslunum, so at skipanin kemur Palleba og Marsjannu til góðar.
Elsebeth Mercedis Gunnleygsdóttur
Løgtingskvinna fyri Fólkaflokkin


text:
Ársins fyrsta Dota 2 kapping byrjaði ígjár kl 18.00 Føroyska tíð, og eftir drúgva tíð; aftaná 16 spøl var vinnarin endiliga funnin! Sindur av klutur í bíðitíðini var, tí Valve valdi at patcha spæli heili 3 ferðir í meðan kappingin var, við 880mb patch, síðani 2 á 40-80mb hvør sær. Hetta gav sær ein bíði tíð uppá sirka 1 tíma, har onkrir av spælarunum stríddust við at fáa tað downloada tað liðugt við seint internet.
Atkvøðugreiðslan beinti á, at entin fór Jan Egeland ella Faroe 5 við heiðurin sum Føroya besta Dota 2 lið í løtuni, har bæði liðini høvdu 18% atkvøður hvør sær. Vinnarnir høvdu 10% av atkvøðunum tá kappingin byrjaði. 50 atkvøður vóru tilsamans.
Vit her á Esport.fo vilja siga stórt tillukku til Supreme Hustlers, ið vunnið 2-1 á Faroe 5, við tveimun ótrúliga spennandi 60min spølum. Samstundis kunnu vit avdúka, at vit høvdu yvir 1500 vitjanar sama dag, og um 400 fólk løgdu beinini framvið í twitch ígjøgnum alt kvøldið. Takk!
Tó í finaluni var heldur ivasamst, um ein ávísur persónur stream-snipaði, tá fólk løgdu til merkis, at ein av leikarunum var innritaður í twitch kjattinum samstundis meðan dystin var í gongd. Hvat halda tit? var talan um snýt? nógv var tosa um De-wardingina hjá Supreme Hustlers, har bæði stream og í sjálvum útvarpaða samtalunum hjá Faroe 5 vildu verða við, at talan var møguliga um stream-sniping. Tak lut í kjakinum undir greinini.


text:
Nakrar søguligar rættleiðingar (triði partur)
6. mai 2019
Eg havi nú í tveimum greinum víst á eina ramsu við søguligum pástandum, sum serliga tjóðveldisfólk brúka um Sambandsflokkin. Tað virkar sum, at tey halda seg hava fullan rætt til at siga hvat sum helst um Sambandsflokkin, og so kunnu onnur spjaða hesi ósannindini víðari, sum um at talan var um søguligar sannleikar.
Í hesi greinini fari eg at viðgera koyrivegir og flogferðslu. Tað geri eg, tí at Høgni Hoydal í eini blaðgrein tann 12. apríl segði, at Sambandsflokkurin millum annað hevði barst við hond og fót ímóti vegum og flogferðslu í Føroyum. Lat okkum byrja við vegunum:
Eg havi gjøgnum tíðina hoyrt nógvar skemtiligar søgur um, at sambandsmenn vóru ímóti vegum, tí tann føroyski fóturin skuldi ikki vera egnaður til at ganga á vegi o.s.fr. Hetta er sjálvsagt gott undirhald, men hvør er sannleikin?
Sambandsflokkurin hevði reinan meiriluta, tá fyrstu vegirnir komu
Sambandsflokkurin varð stovnaður í 1906, og tá vóru framvegis eingir vegir komnir millum bygdir í Føroyum. Men tað var júst um hetta mundi, at fyrstu vegirnir komu. Sanatoriivegurin í Hoydølum, sum var fyrsti koyrivegur í Føroyum, kom í 1907, og vegurin millum Skopun og Sand, sum var fyrsti vegurin millum bygdir kom í 1916.
Sambandsflokkurin hevði, við undantaki av nøkrum fáum árum, einsamallur meirilutan í løgtinginum frá 1906 til 1928. So kunnu vit spyrja, hvussu fólk hugsa sær, at løgtingið kundi taka undir við vegagerð, um Sambandsflokkurin (meirlutin) var ímóti vegum? Tað er løgið, at eingin av hesum ”stórskemtarunum” hevur hugsað um tað? Men hetta snýr seg ikki um logikk – hetta snýr seg um ógrundaða útspilling.
Eg kann tó til teirra verju siga, at løgtingið stóð ikki sjálvt fyri hesum vegagerðunum, tí vegirnir (eisini teir millum bygdir) vóru kommunalir tá í tíðini. Men løgtingið samtykti at mæla donsku stjórnini til at játta ”statstilskud til køreveje”, og so vítt sum eg dugi at síggja í Løgtingstíðinum, tók eitt samt løgting undir við at játta henda stuðulin.
Flogferðslan
Seinnu árini havi eg fleiri ferðir bæði hoyrt og sæð á prenti ein pástand um, at Sambandsflokkurin skal hava verið ímóti, at føroyingar komu uppí flogferðsluna. Eg havi hugt í Løgtingstíðinidi, men finni einki har, sum undirbyggir henda pástandin – tvørturímóti!
Í Løgtingstíðindum sæst, at tá partafelagið Atlantic Airways varð sett á stovn í 1987, varð lógaruppskot lagt fyri tingið, har biðið varð um heimild til at seta 1,02 mió. krónur í partapeningi í felagið. Hesum tók Sambandsflokkurin undir við. Minnilutin í fíggjarnevndini, (Ivan Johannesen, Anfinn Kallsberg og Eyðun Viderø) skrivaði millum annað soleiðis í teirra áliti: “Minnilutin gongur inn fyri, at føroyingar koma upp í flúgvingina.”
Í mars 1989 varð biðið um landskassaveðhald á 75 mió. krónur til P/F Atlantic Airways. Tað málið varð, eins og hitt fyrra, beint í fíggjarnevndina, og 30. mars sama ár skrivaði nevndin álit, har ein samd nevnd (íroknað Flemming Mikkelsen úr Sambandsflokkinum) mælti tinginum til at samtykkja uppskotið, við onkrum broytingum.
So kanska verður ”ramsan” hjá Høgna og øðrum tjóðveldisfólkum hereftir stytt við orðunum ”vegir” og ”flogferðsla”?
(meira kemur seinni).
Helgi Abrahamsen
næstformaður Sambandsfloksins
RN
Aftur


text:
Tað grøna skiftið
Klima Energi Service
Tænastuveitingar
Hjá Klima Energi Service leggja vit okkum eftir at veita dygdarvørur og -tænastur innan hita, ventilatión og orkuoptimering. Harafturat bjóða vit eftirlit av hitapumpum og ventilatiónsskipanum, bæði til privat og vinnu.
Okkara virksemi er skipað soleiðis, at vit halda útreiðslunum hjá fyritøkuni so langt niðri sum gjørligt, fyri at tú kunnu fáa dygdarvørur fyri tann besta prísin.
Tørvar tær eina nýggja hitapumpu ella ventilatións- og luftskiftisskipan, ella vilt tú hava vegleiðing um orkuskifti, so set teg í samband við okkum.
Um okkum
Klima Energi Service bleiv stovnað í 2019. Vit bjóða hitapumpur, ventilatións- og luftskiftisskipanir og orkuoptimering av húsum og bygningum, umframt at vit bjóða eftirlit av ventilatións- og luftskiftisskipanum og hitapumpum.
Starvsfólkini hjá okkum nema sær støðugt nýggjan serkunnleika, so at vit altíð kunnu veita tær allarbestu tænasturnar.
Harafturat hava vit úbúgving í HVS og ventilatións- og køliskipanum, eins og vit hava køliprógv, VENT-ordning-prógv.


text:
- Tíðindi, mentan og ítróttur
Skiparar vilja hava burtur av endurgjaldinum
Skipara- og Navigatørfelagið krevur nú at fáa níggju milliónir krónur av teimum 80 milliónir krónunum, sum Northwest Pelagic krevur Fiskimálaráðið eftir endurgjaldi.
Hetta er sjálvandi treytað av, at Northwest Pelagci fær endurgjald.
Umframt tær 80 milliónir krónurnar, sum Northwest Pelagic krevur Fiskimálaráðið eftir í endurgjaldi, krevur felagið eisini 19.000 tons av uppsjóvarfiski, nógv tað mesta er svartkjaftur, hitt eru sild og makrelur.
Hetta er gjørt, tí felagið slapp ikki at bjóða á uppboðssølunum, sum vóru, sigur reiðarin Jógvan Martin Ferjá Joensen.
Mistu veiðiloyvið
Northwest Pelagic misti veiðiloyvið í desember í 2016, tí Fiskimálaráðið segði, at útlendski eigaraskapurin í skipi felagsins, Atlantsfarinum, var ov stórur.
Málið endaði í rættinum, sum gav Northwest Pelagic viðhald. Felagið fekk tí veiðiloyvið aftur í mars í 2020.
Men Northwest Pelagic hevur nú kravt endurgjald fyri mistan fiskiskap ta tíðina, felagið ikki hevði veiðiloyvi.
Fiskimálaráðið og Northwest Pelagic fara at fundast um endurgjaldskravið.
Tak niður
Sí eisini


text:
Tiltøk
Upphiting til seinnu FM-finaluna hjá kvinnunum
22.04.2016
Upphitingin við andlitsmáling o.a. til seinnu FM-finaluna millum Neistan og Kyndil, byrjar i kantinuni í Høllini á Hálsi kl. 13.15
Dysturin byrjar kl 15.00
Kvinnurnar hava brúk fyri okkum øllum viðhaldsfólki, so komið við, ung sum gomul, og minnist til at verða i onkrum bláum, so vit síggjast og ikki minst hoyrast.
Vælkomin i kantinuna í Høllini á Hálsi til tær bláu strikurnar og eina góða byrjan
Vónandi síggja vit nógv. 😊
GG: Kostnaður til finaluna er kr.100,- fyri vaksin og kr.30,- fyri børn. Neistin bjóðar tó okkara egna ungdómi ókeypis til finaluna - eittans krav er, at tit eru í bláum :)
Fyrsta FM-finalan hjá kvinnunum
20.04.2016
Kyndil-Neistin, fyrsta FM-finalan hjá kvinnunum, mikudagin kl. 18.30
Upphitingin til fyrstu FM-finaluna millum Neistan og Kyndil, byrjar i Neistarúminum kl. 16.30
Dysturin byrjar kl 18.30
Kvinnurnar hava brúk fyri okkum øllum viðhaldsfólki, so komið við, ung sum gomul, og minnist til at verða i onkrum bláum, so vit síggjast og ikki minst hoyrast.
Vælkomin i Neistarúmið til tær bláu strikurnar og eina góða byrjan
Vónandi síggja vit nógv. 😊
Seinna FM- finalan verður leygardagin kl.15.00 (tá eigur Neistin heimadyst)
Neistadagar á torginum í SMS
14.03.2016
Síggjast í SMS. Blátt er Gott.
FINALURNAR LEYGARDAGIN
13.02.2016
Leikarar, venjarar, foreldur, ja øll Neistafólk
Leygardagin fara vit í høllina á Hálsi at stuðla okkara kvinnum og monnum.
Kvinnurnar spæla ímóti VÍF kl 13.30
og
mennirnir móti H71 kl 16.00
Upphiting verður í FIMI frá kl 11.30
Vit bjóda fiskasuppu og okkurt gott til børnini - andlitsmáling er eisini á skránni.
Møtið fjølment, í góðari tíð og í bláum klæðum!
Blátt er gott
Heilsan nevndin
GG: Kostnaður til finalurnar leygardagin er 100,-kr fyri vaksin og 30,-kr fyri børn. Sunnudagin er kostnaðurin 70,-kr fyri vaksin og ókeypis fyri børn
https://www.facebook.com/events/1721676031411438/
Kyndil-Neistin, kvinnur-í dag kl.18.00. Neistin-Stíf, menn-í morgin kl.15.00
06.02.2016
Blátt er gott!
Bæði okkara kvinnur og menn hava brúk fyri, at øll Neistafólk koma niðan í høllini Í DAG KL.18.00 og Í MORGIN KL.15.00.
Tørvur er á at viðhaldsfólk hjá Neistanum heppa og stuðla alt tað tey megna, fyri at bæði kvinnur og menn kunnu koma í sjálva steypafinaluna.
Tað er brúk fyri okkum bláu vidhaldfólkum.
Væl møtt!
Neistin
Bussur koyrur inn á Skála í kvøld
04.02.2016
Í kvøld eru tað okkara menn, sum skulu í eldin til fyrsta semifinaludystin móti Stíf.
Dysturin byrjar kl.20.00, á Skála
Bussur ferð frá Neistarúminum kl.18.30
Mennirnir hava eisini brúk fyri okkum bláu vidhaldfólkum
Væl møtt!
Neistin
Hálvfinalurnar standa fyri framman
03.02.2016
Bæði miku- og hóskvøldið er Neistin partur av hálvfinaludysti í Coca Cola-kappingini
Í fjør átti Neistin umboð í bæði mans- og kvinnufinaluni í steypakappingini, og enn er møguleiki fyri, at vit kunnu endurtaka hetta.
Hjá kvinnunum eydnaðist tó ikki at tryggja sær oddasessin í bólkinum. Tað hevði givið eina á pappírinum lættari mótstøðu, men tað man nú verða minni munurin, tá alt kemur til alt.
Veruleikin er undir øllum umstøðum, at vit spæla tvær grannauppgerðir móti Kyndli, áðrenn vit vita, um vit røkka finaluplássinum.
Eingin ivi er um, at spælarar okkara tá skulu vísa meira, enn tær gjørdu móti StÍF, tá vit taptu dystin um oddasessin í okkara bólki. Men verður talan um meira ferð og meira vilja, so vita vit eisini, at vit hava nakrar kvinnur, sum eru førar fyri at basa allari mótstøðu.
Neistamenn tóku tey flestu á bóli við at vinna sín undankappingarbólk. KÍF og VÍF á útivølli kastaðu trý stig av sær, og so kundu vit vissa okkum oddasessin við trivaligum heimasigri móti Team Klaksvík.
Í hálvfinaluni bíðar StÍF, sum meira enn tey flestu ber orð fyri at vera steypalið burturav. Teir tykjast trívast best í júst intensa spenninginum, sum ein steypakapping ber við sær, men hinvegin prógvaðu okkara menn longu í fjør – og fyri sovítt eisini nú í bólkaspælinum – at hetta eisini eru umstøður, sum vit trívast í.
Í hálvfinalunum verður spælt soleiðis:
Kvinnur
3. februar kl. 20.00 Neistin-Kyndil
6. februar kl. 18.00 Kyndil-Neistin
Menn
4. februar kl. 20.00 StÍF-Neistin
7. februar kl. 15.00 Neistin-StÍF
Fløskusamling
29.01.2016
Fyri skjótt 3 vikum síðani høvdu vit fløskusamling fyri allar leikarar, sum fara til Partille Cup í summar.
100 Neistaleikarar á hondbóltskúla millum jól og nýggjár
27.12.2015
28. og 29.des skipar Neistin fyri hondbóltsdøgum fyri U10,U12 og U14.
Hettar er annað árið á rað, at skipa verður fyri hondbóltsdøgum millum jól og nýggjár. Seinasta ár eydnaðist tað sera væl og vóna vit tað sama í ár. 85 leikarar hava meldað til, og saman við venjarum og hjálparfólkum vera vit fleiri enn 100 luttakarar.
Hondbóltsdagarnir vera í Kollafirði. Umstøðurnar í Kollafirði eru sera góðar, har er bæði ítróttarhøll, fimleikarhøll, svimjihøll og skúli knýtt saman og er tað tí sera lætt at koma frá einum venjingarstaði til annað
Vit gleða okkum til hondbóltsdagarnar 2015!
Hondbóltsdagar fyri Neistaleikarar
08.12.2015
Hondbóltsdagar fyri Neistaleikarar
U10, U12 & U14 Í Kollafirði 28. & 29. Desember 2015
Aftur í ár skipar Neistin skipar fyri Hondbóltsdøgum fyri gentur og dreingir,
ið leika við U10, U12 og U14.
Neista hondbóltsdagarnir verða í Kollafirði millum jóla og nýggjárs,
í døgunum 28. og 29. desember. Vit yvirnátta í skúlanum í Kollafirði.
Kostnaður fyri hondbóltsdagarnar er 300,- kr. fyri hvønn.
Íroknað prísinum er m.a gisting 1 nátt, matur, svimjing og T-shirt.
Støddin á T-shirt verður skrásett við tilmelding
Tilmelding er gjøgnum heimasíðuna hjá Neistanum
Seinasta freist at melda til er fríggjadagin 18.desember
Strandingar á vitjan
05.12.2015
Kvinnurnar hjá okkum eru greiðir favorittar sunnudagin, meðan tað er lagt upp til heilt spennandi dyst hjá monnunum
Bæði kvinnur og menn hjá Neistanum skulu í eldin sunnudagin, og í báðum førum er tað StÍF, sum er mótstøðuliðið.
Kvinnurnar leggja fyri, og her er eingin ivi um, at okkara eru favorittar. Á Skála vunnu vit stórsigur fyrr í heyst, og meðan vit liggja ovast á stigatalvuni, hevur StÍF higartil vunnið sær fýra stig fyri átta dystir.
Hjá monnunum er StÍF hinvegin frammanfyri okkum. Strandingar hava vunnið sær níggju stig fyri sínar 10 dystir, meðan okkara hava seks stig. Á Skála gjørdist talan um tepran sigur til strandingar fyrr í heyst, men kanska Jónleif hevur funnið sær onkran nýggjan trumf móti liðnum, sum hann helst kennir best av øllum.
Dystir í dag,
22.11.2015
í Høllini á Hálsi, hjá kvinnum og monnum
Neistakvinnur taka ímóti VB og byrjar dysturin kl.14.30
Hjá monnunum er tað KÍF sum kemur á vitjan og byrjar dysturin hjá monnunum kl.16.00
Aftur í eldin í kvøld
18.11.2015
Kvinnur og menn skulu aftur í eldin í kvøld, í Høllini á Hálsi
Kvinnurnar taka ímóti Stjørnuni og byrjar dysturin kl. 18.30
Menninir taka ímóti H71 og byrjar dysturin kl.20.00
Grannauppgerð
12.11.2015
Spennandi grannauppgerð í Høllini á Hálsi í kvøld hjá kvinnum og monnum (Kyndil-Neistin)
Kvinnurnar spæla kl.18.00
Mennirnir spæla kl.19.30
Aðalfundur
29.10.2015
Hondbóltsfelagið Neistin hevur aðalfund
hósdagin 29.oktober kl.20.00, í Neistahølinum
Skrá sambart viðtøkum felagsins
Innkomið mál frá nevndini:
- Aðalnevndin verður víðka frá 5 limum til 7 limir + 2 tiltakslimir
Hava limir ynski um mál, sum verða tikin upp á aðalfundinum- og ella broytingar í viðtøkum felagsins, skulu hesi verið nevndini í hendi í seinasta lagi 6 dagar fyri aðalfundin
Atkvøðurætt hava limir, sum eru 14 ár og eldri. Fyri limir yngri enn 14 ár kunnu foreldrini møta á aðalfundi við tali- og atkvøðurætti. Øll foreldur at limum undir 18 ár hava møti- og talirætt á aðalfundum felagsins. Valbærur er hvør limur, sum er myndugur.
Nevndin
Foreldrafundir
5 & 6.10.2015
fyri ungdómsliðini hjá Neistanum
Stað: Kantinan í høllini á Hálsi
Mánadagin 5.okt. 2015 kl. 20.00
U8, U10, U12 (gentir og dreingir)
Týsdagin 6.okt. 2015 kl. 19.00
U14, U16, U17 (gentir og dreingir)
Skrá
1. Ungdómsmennarin Scott Harrington
- greiðir frá sínum leikluti í felagnum
2. Venjarnir
- greiða frá, hvat teir arbeiða við komandi kappingarár
3. Nevndin
- Neistadagar (felagstiltøk)
- Neistadraktin
- PartilleCup 4.-9. juli 2016
- Tiltøk (innsavnan av peningi)
- Limagjald
- Ymiskar uppgávur til heimadystirnar hjá Hvonn og FTZ og dystir hjá ungdóminum
- foreldraumboð
- Ymiskt
- Spurningar
Gleða okkum at síggja tykkum øll
Neistin
FTZ
11.10.2015
HVONN
10.10.2015
Grannauppgerð
26.09.2015
millum Neistin og Kyndil verður í Høllini á Hálsi í dag
Kl.14.30 spæla kvinnurnar Neistin-Kyndil
Kl.16.00 spæla mennirnir Neistin-Kyndil


text:
Meining frá Kvinnuhúsinum og Amnesty International Føroyar:
Ein kreppa rakar allar liðir í samfelagnum. Men fyri serliga sárbærar bólkar merkir korona-kreppan, at truplar umstøður gerast enn truplari.
Sum COVID-19 hevur flutt seg frá landi til land, hevur tað víst seg, at ein óhugnaligur fylgisveinur fylgir við. Tølini fyri harðskap í nærsambondum hava víst seg at økjast munandi. Í Kina trýfaldaðust áheitanir til løgregluna um harðskap í februar, og í Onglandi, sum eisini er rakt av COVID-19, vísti seinasta vikan í mars, at áheitanir til kreppumiðstøðir eru øktar við einum triðingi. Harðskapur móti kvinnum vaks við 32% í Fraklandi, og í Paris við heili 36% longu ta fyrstu vikuna eftir landið var farið í “lock-down”.
“Kreppur føra til øktan harðskap, og kvinnur og børn, sum eru fyri harðskapi heima, eru serliga útsett í hesum døgum”, sigur leiðarin í donsku kreppumiðstøðini Danner, Lisbeth Jessen.
Almannamálaráðið hevur longu sett seg í samband við Kvinnuhúsið fyri at vita, um støðan krevur, at serlig tiltøk verða sett í verk. Boðskapurin hjá Kvinnuhúsinum er, at larmandi tøgnin í dag kann fara at vísa seg sum eitt nógv størri trýst um stutta tíð. Og tí er viðkomandi at seta tiltøk í verk nú.
Truplari at fáa hjálp
Í Føroyum er støðan tann, at talið av áheitanum til Kvinnuhúsið minkaði við tveimum triðingum í mars mánaði samanborið við januar og februar. Larmandi tøgn valdar, og hetta førir til stúran um, hvat er í væntu.
“Harðskapsraktar kvinnur eru ofta sera hart merktar av at liva í harðligum parløgum. Hettar kemur til sjóndar við, at tær eru strongdar, hava ótta og/ella angist, tunglyndi og líknandi avbjóðingar. Teirra sjálvskensla er lá og hevur við sær, at tað gerst serliga trupult at hugsa klárt, at varðveita yvirlit og at hava orku at søkja sær hjálp. Hetta er undir vanligum umstøðum, og tí er tað væl hugsandi, at tað er nógv verri undir núverandi umstøðum, har fólk eru avbyrgd heima stóran part av degnum,” sigur Ann-britt F. Mortensen, sum er dagligur leiðari í Kvinnuhúsinum í Føroyum.
Knappliga minkingin í uppringingum til Kvinnuhúsið er ikki óvæntað, og sama mynstur ger seg galdandi í Danmark, har kreppumiðstøðin Danner vísir á, at talið av áheitanum stendur í stað.
Sambært Lisbeth Jessen frá Danner er orsøkin til lága talið av uppringingum helst, at tað er truplari hjá kvinnum at søkja sær hjálp, tá tær eru avbyrgdar í heimi sínum.
“Í løtuni uppliva vit í Danner, eins og í Italia, at talið av kvinnum, sum venda sær til telefonráðgevingina, er lægri enn vanligt. Tað merkir ikki, at kvinnur ikki hava tørv á at ringja til okkum, men tað merkir, at tað eru fleiri forðingar fyri at ringja beint nú,“ sigur Lisbeth Jessen.
Tørvur á nýggjari tøkni
Kvinnuhúsið hevur tikið stig til nýggjar talgildar møguleikar hjá harðskapsraktum kvinnum at seta seg í samband við Kvinnuhúsið. Sambært leiðaranum í Kvinnuhúsinum, Ann-britt F. Mortensen, er tað serliga í arbeiðstíð, at kvinnur hava møguleika at ringja til teirra, men hesin møguleiki er nú avmarkaður orsakað av Corona-kreppuni. Tað er sosatt ein ítøkligur tørvur á meira hóskandi samskiftismøguleikum, og tí verður í løtuni arbeitt við eini loysn við einum kjattmøguleika á heimasíðuni, sum ikki kann sporast aftur á telefonini ella telduni. Tí tað elvir til stóra stúran, at kvinnur eru noyddar at “finna seg í harðskapinum”, tí tær ikki hava møguleika at tosa frítt, meðan tær eru í sínum egna heimi.
Harðskapur økist í eini kreppu
Vit vita, at ein av fimm kvinnum í ES uppliva kropsligan og/ella seksuellan harðskap av eínum núverandi ella fyrrverandi partnara. Fyri nógvar av hesum kvinnum hevur áheitanin um “at vera heima” stórar avleiðingar. Áðrenn COVID-19 kundu tey, sum uppliva harðskap, fáa eitt andarhol frá ótryggleikanum í heiminum, tá tey vóru til arbeiðis ella í skúla. Hesi andarhol eru ikki til staðar í løtuni, og tí liva hesi í stórum ótryggleika alt døgnið. Sambært Lisbeth Jessen vísa altjóða royndir og gransking, at harðskapur móti kvinnum og børnum økist í eini kreppu.
“Longu løturnar heima økja um harðskapsringrásina, tí eingin sleppur út úr húsinum at fáa luft og frið. Tí er ein slík samfelagsstøða, sum vit uppliva í løtuni, við til at útloysa harðskap. Hetta økir um vandan fyri, at harðskapurin verður títtari og ógvusligari. Tað er tíverri eisini vandi fyri, at harðskapur tekur seg upp í familjum, har harðskapur ikki hevur verið áður. Hetta stendst av trýstinum, sum nógv liva undir”, sigur Lisbeth Jessen, leiðari á kreppumiðstøðini Danner.
Myndugleikarnir mugu hjálpa
Harðskapur í nærsambondum er ein samfelagstrupulleiki, sum vit eiga og mugu loysa í felag. Myndugleikar í Fraklandi og í Spania hava sett átøk í verk, sum skulu hjálpa teimum, sum eru fyri harðskapi. Tey hava m.a. tryggjað, at kvinnur, sum eru fyri harðskapi, kunnu lána eina telefon á apotekum og í útvaldum matvøruhandlum, so at tær fáa søkt sær hjálp uttan at verða sporaðar.
Harafturat hevur franska stjórnin gjørt løgregluna varuga við, at tey í hesum tíðum skulu vera serliga árvakin í sambandi við áheitanir um harðskap í nærsambondum.
Í Danmark er peningur settur av til at økja um plássini á kreppumiðstøðum kring landið. Harafturat er ein sokallaður “barnapakki” samtyktur, har endamálið er at hjálpa og verja útsett børn og familjur teirra. Tað er avgerandi, at vit í Føroyum eisini gera alt fyri at verja hesi útsettu børnini eisini. Fyri okkum er tað tó ógreitt, hvat ítøkiliga verður gjørt.
Kvinnuhúsið og Amnesty heita á almennu myndugleikarnar
Langtíðaravleiðingar av øktum harðskapi fara at vísa seg langt aftaná tíðina við “lock-down” og sóttarhaldi, og tí er neyðugt at raðfesta økið og atkomuliga hjálp bæði nú og framyvir.
Tað er avgerandi, at myndugleikar gera alt fyri at tryggja, at harðskapsraktar kvinnur og børn fáa nøktandi vitan og atkomuliga hjálp, soleiðis at tey eru vard, og soleiðis at tey hava ein veruligan møguleika at søkja sær hjálp og trygd, hóast tey í løtuni eru avbyrgd heima stóran part av degnum.
Hesi fólk hava tørv á tryggum støðum, sálarligari hjálp, heiligvági og løgfrøðiligari hjálp. Harafturat skal løgregla vera serliga árvakin og bera skjótt at, tá mistanki er um harðskap.
Tað er neyðugt at hugsa um nýggjar tøkniligar møguleikar. Til dømis við nýggjum atkomuligum appum, sum eru gjørdar soleiðis, at fólk fáa givið boð frá sær, sum ikki kunnu sporast á telefonini.
/Amnesty International Føroyar og Kvinnuhúsið.


text:
Fleiri norðuratlantiskir flokkar
Í summar byrjaðu 18 næmingar á Kambsdali, sum hava eina heilt serliga bakgrund. Tað er ein norðuratlantiskur flokkur, sum aftur í ár tekur fyrru helvt av øðrum ári í Føroyum. Fyrsta árið tóku tey í Danmark, seinnu helvt av øðrum ári skulu tey til Íslends, og triðja árið taka tey í Grønlandi.
Í fjør hevði Miðnám á Kambsdali eisini ein norðurlendskan flokk í eitt hálvt ár. Tað er nakað serligt, at tað ikki bara er føroyskt í verður talað í gongdunum, men at vit eisini hoyra næmingar práta á donskum, íslendskum og grønlendskum.
Norðurlendsku næmingarnir búgva hjá vertsfamiljum og taka lut í frítíðarvirksemi, sum teimum dámar. Í skúlanum hava tey vanliga undirvísing, taka lut í okkara tiltøkum, tey gjørdu t.d. sítt íkast á árliga ítróttardegnum, og tey hava eisini verið á setursskúla á Sandi.
Norðuratlantiski studentaflokkurin (NGK) var sett í gongd sum ein royndarverkætlan í 2019, og arbeiðið og samstarvið hevur eydnast somikið væl, at avgerð nú er tikin um, at leingja royndartíðina við fimm árum. Tað vil siga, at trý tey næstu árini fara føroyskir næmingar at kunna søkja inn á ein flokk, sum sleppur at ganga í fýra ymiskum londum.
Altjóða samskiparin á Miðnámi á Kambsdali, Magni Høgnesen, fegnast um avgerðina at fáa tríggjar nýggjar árgangir við norðuratlantiskum studentaflokkum.
– Vit trúgva, at næmingar í norðuratlantiska studentaflokkinum fáa nakað heilt serligt við sær við at vera í hesum flokkinum. Í norðuratlantiska økinum hava vit ein sterkan mentanarligan felagsskap, sum vit leggja serligan dent á. Næmingarnir lesa og búgva í fýra londum, sum hava nógv til felags, men sum eisini geva næmingum hvør sítt serliga fokus á norðuratlantiska fakligheit.
Niðanfyri eru myndir frá NGK-flokkinum, sum er á Kambsdali í løtuni.
Til ber eisini at fylgja flokkunum á Instagram og síggja, hvat flokkarnir, sum nú eru í Danmark og Grønlandi, fáast við.
https://www.instagram.com/ngk2019_2022/
https://www.instagram.com/ngk_2020_23/
https://www.instagram.com/ngk_2021_2024/
Meira kunning um upptøku í NGK-flokkinum er á: https://www.nordatlantisk.dk/foroyskt/
Norðuratlantiski studentaflokkurin er eitt serstakt útbúgvingartilboð til næmingar úr Føroyum, Danmark, Íslandi og Grønlandi, ið ynskja at uppliva norðuratlantiska økið og samstundis fáa eina studentsútbúgving.
Í norðuratlantiska studentaflokkinum ganga næmingar úr teimum fýra londunum í sama flokki í trý ár. Flokkurin hevur sín egna náttúruvísindaliga vanga við lærugreinunum biotøkni, arktiskari tøkni, støddfrøði og alisfrøði.
Sum næmingur í norðuratlantiska flokkinum tekur tú 1. árið á Gribskov Gymnasium, 2. árið á Miðnámi á Kambsdali og á Verzlunarskóla Íslands í Reykjavík og 3. árið í Sisimiut.
Umsóknarfreistin er 1. mars 2022


text:
Í brúðardansi er vanligt umframt brúðarvísuna - donsku ella føroysku, ella báðar - at kvøða ávís kvæði, ávísar vísur, sum allar siga frá tveimum ungum, sum av lagnunnar meinfýsni leingi eru sundurskild, men so at enda finna saman.
Føroysku kvæðini, nýtt verða í brúðardansi, eru “Harra Pætur og Elinborg“ (umrøtt í “Søgu og stev 1“) og “Leivs kvæði“, tað fyrra um ungmoynna, sum mannar skútu og fer drúgva siglingarferð at finna unnusta sín í fremmandum landi, tað seinna um biðlaferðina, sum gitin er úr Føroyingasøgu, tá ið Leivur Øssursson fer at biðja um Tóru Sigmundsdóttur.
Onnur danska vísan, sum ofta verður kvøðin í brúðardansi, er “Fisken tager sin føde i vand“ um harra Espen, ið fer Jorsalaferð, sum varir átjan ár, men tá ið hann kemur heim, hevur konan roynst honum trúgv hesa drúgvu bíðingartíðina, og saman eiga tey giftingarføra dóttur, sum var gitin undan - men fødd eftir - at pápin var farin av stað.
Hin danska vísan er “Kong Hans han sidder på København“.
Í “Danmarks gamle folkeviser“ hevur hon talmerkið 166 og í yvirlitsverkinum TSB nr. C 33, tað er millum søguligu vísurnar. Hon er nr. 38 í “Danske kæmpe- og folkeviser“.
Hans kongur sendir úr Keypmannahavn boð eftir Eriki Ottesøn, sum er staddur í Norðurjútlandi. Tá ið hann vinnur vegin fram, fær hann kongsboð um at fara til landið Miesen at biðja kongi vív. Stórmaðurin Ottesøn vil ikki fara einsamallur, men fær við sær teir báðar Verner Pazbjerg og Claus Rønnov, og so heldur fylgið til havs:
1. Konning Hans han sidder på København,
han lader de lønnebreve skrive,
sender han dem til Nørrejylland,
Erik Ottesøn at give.
Der kom aldrig saa rig en dronning til Danmark.
2. Det var herr Erik Ottesøn,
der han de lønnebreve så,
han skød vartaffel og terning fra sig,
bad sadle sin ganger grå.
3. Og de ledte ud hin skønne ørs,
lagde på forgyldte mile;
end red han til København,
førend hannem lysted at hvile.
4. Ind kom Herr Erik Ottesøn
og stedtes han for bord:
“Hvad ville I mig, min nådige herre,
hvi have I sendt mig ord?“
5. “Høre I, herr Erik Ottesøn,
I ere vor egen mand,
I skulle fare til Misen i år,
bede om den liljevånd.“
6. Og det var Erik Ottesøn,
han var så brat at svare:
„Skal jeg ind til Misen i år,
jeg kan ikke ene fare.“
7. “Herr Verner Pazbjerg af Holbækhus
befaler jeg med Eder at fare,
herr Claus Rønnov af Oringborg;
Eder følger så fawr en skare.“
8. Der blev udlagt de skibe fra strand,
de bådsmænd glædes derved;
den blide bør så herlig stod,
så vel deres skibe fremskred.
9. Vunde de op deres silkesejl
så højt i forgyldene rå;
de satte Dannebrog i fremmer stavn,
de lode til Saksen stå.
Her verður sipað til kongin Hans, ið ráddi í Danmark frá 1481 til 1513. Hann var sonur Christians fyrsta og drotning hansara Dorotheu, føddur í Aalborg 5.juni 1455. Longu sum pinkubarn var hann kosin at verða eftirmaður faðirsins í øllum trimum ríkislutunum, í Danmark 1456, og í Noregi og Svøríki á fundi á Skara í 1458. Í hertugadømunum varð hann lýstur at verða eftirmaður faðirsins í mai 1466, um hann var einasti sonur. Vóru fleiri synir, skuldi málið avgreiðast á fundi millum donsk ríkisumboð og tingmenn úr Slesvík-Holstein.
Í 1477 var álvara gjørt av at fáa í lag giftarmál. Kongur vendi sær tí til Miesenland, sum tikið verður til í vísuni, og fekk sendimenn sínar at bera upp bønarorð fyri Christinu, sum var dóttur kurfúrstan Ernst úr Sachsen og Elisbeth úr Bayern - hon var fødd 24. des. í 1461 í Torgau.
Sendimenn kongs eru teir tríggir Verner Pazbjerg, Erik Ottesøn og Claus Rønnov. Um henda seinasta vita vit, at hann var av gitnu holsteinsku- donsku Rønnov-ættini. Hann var marskur hjá Christiani fyrsta og nógv brúktur sum sendimaður. Hann doyði í 1486.
Miesenland sipar til bøhmiska býin Mies, sum var grundfestur í 1131. Býurin eitur eftir ánni Mies, ið er síðuá til Beraun, sum er ein av hjá- áum Moldaus, ánni, sum er vorðin gitin av yndisliga tónleikaverkinum hjá Smetana (1824-1884). Her hevur verið stór námsvinna eftir blýggi, og sviar herjaðu fleiri ferðir býin, meðan tríatiára bardagin var upp á tað harðasta.
Teir tríggir sendimenninir halda so av stað. Faðir brúðrina sær skipini og grunar ørindi teirra. Donsku kongsboðini koma vegin fram og fáa góða móttøku:
10. Kuren stander på højen værn,
og ser han ud fra lande:
“Hisset ser jeg de danske skibe
de føre forgyldte brande.
11. Jeg ser så mange af de danske skibe,
de føre forgyldte brande;
Krist signe hende liden Kirstine,
de agte hende vist tilhånde.“
12. Og de lagde ind udi den havn,
kasted anker på hviden sand;
de ædle herrer af Dannemark
de tren der først på land.
13. Midt udi den borgergård
der akslede de deres skind,
og så gå de i højeloft
for hertugen af Saksen ind.
14. “Hil sidde I, markgreven af Misenland,
både I og Eder kære,
den unge konning af Dannemark
beder om Eders datter med ære.“
15. Han tog til sig de lukte breve
og læste han derpå:
„Lov være Gud i Himmerig
at jeg denne datter å.“
16. „I ædle riddere, I tage vand,
I gå med os til bord,
I tøve hos os en liden tid,
vi vide Eder ansvar god.“
Í fyrstu atløgu gongur smátt at fáa nakra avgerð, men tá ið donsku sendimenninir hava dvølst tríggjar mánaðir hjá Ernst kurfúrsta, verður Christina leidd fram og pyntað til burturferð.
17. Vare de der i måned
og vel i måneder tre;
ikke kunne de liden Kirstine
få med deres øjne at se.
18. Den klare dag dages for østen,
og børen blæse må;
de ædle riddere af Dannemark
de gå for hertugen at stå.
19. Det var hertug Ernst af Misenland,
han heder på drosten sin:
“I lede os liden Kirstine
for os i salen ind.“
20. Otte da vare de misenske fruer,
hendes hår både børste og flette,
fire da vare de ædle fyrstinder,
hendes hovedguld påsatte.
21. De sætte på hende det hovedguld,
det skinnede som en lue,
det var belagt med dyrebare stene,
det sømmed den skønne jomfrue.
22. Det var liden Kirstine så bold,
hun ind ad døren tren;
hendes fader og hendes farbrødre tre
de stande hende op igen.
23. Hendes fader og hendes farbrødre tre
de stande hende op igen;
de ædle riddere af Dannemark
de rakte hende hånden uden men.
Men faðirin vil ikki lata dóttrina fara, uttan spælt verður um hana fyrst, og so verður talvspæl borið fram og gullterningar. Verner Pazbjerg ber seg undan og biður Claus Rønnov spæla. Hesin ber seg eisini undan og heitir á Erik Ottesøn, sum spælir og vinnur:
24. Det var hertugen af Misenland,
han heder på småsvend sin:
“I hente terning og vartaffel,
bære det i stuen ind.“
25. Hertugen kasted de terning fra sig,
de vare af røden guld:
“I kaste, herr Verner Pazbjerg,
thi I er kongen huld.“
26. Det var herr Verner Pazbjerg,
han skød de terning fra sig:
“Kaste I for mig, Claus Rønnov,
thi I er ældre end jeg.“
27. Og det var herr Claus Rønnov,
han satte de terning fra sig:
“I kaste nu, Danmarks hovmester,
for mig, thi I er yppere end jeg.“
28. Det var Erik Ottesøn
tog terningen i sin hånd:
“Hjælp nu, Gud fader i Himmerig,
jeg vinder den liljevånd.“
29. Den første guldterning for bordet randt,
den løb, som det skulle være;
den danske hovmester den jomfru vandt
til kongens hjertenskære.
Christina, so ung hon er, stúrir eitt sindur fyri ferðini, men faðir hennara leggur henni góð ráð: Hon skal vera jútum holl, hon skal ikki stremba eftir Svøríkis krúnu, hon skal hjálpa einkjum, faðirloysingum og fátækum fangum, og ikki skal hon krevja skatt frá fátækum bóndum.
30. Og tænkte frøken Kirstine ved sig,
mens hende randt tåre på kind:
“Skal jeg nu fare til Danmark ind
så langt fra moder min.“
31. Det var hertugen af Saksenland,
han tager sin datter at lære;
det vil jeg for sanden sige,
det var af tugt og ære.
32. “Vær kær af juder, kære datter min,
de ere både trygge og tro;
stunde du ej efter Sveriges krone,
uden du den med lempe kan få.
33. Du bede godt for de fattige enker,
som faderløse børn skulle føde;
du bede godt for de fattige fanger,
lad dem i tårnet ej dø.
34. Og skatte du ikke den fattige bonde,
jeg det ikke have vil;
men fattes dig enten guld eller sølv,
du siger din fader til.“
Í hesum, vit júst hava hoyrt, sipar vísan nógv til tvær aðrar vísur, ið kendar eru í Føroyum og oftani á gólvi. Talvleikurin sipar til vísuna um riddaran Streingir, ið er sendur eftir frú Dagmoy, sum spælir og vinnur: “Tann triði gullterningur á talvborðið rann/ Dagmoy tapti og Streingir vann“. Og góðu ráðini, Christina fær við sær, nú hon skal standa brúður í Danmark, sipa nógv til ráðini, drotningin Dagmar fær, tá ið hon eini tvey hundrað ár frammanundan skal til Danmarkar at giftast: “Og når du kommer i Dannemark/ da vides dig hæder og ære!/ Du lad ikke skat over bønderne skrive,/ så have de dig så kære.“
Men aftur til okkara vísu: Fylgið fer so av stað, og heima í Danmark tekur Hans kongur ímóti:
35. Så snart da var den sorte jord
med silke så vidt overbredt;
det var frøken Kirstine lille
hun blev til karm udledt.
36. De blæste så stærkt i trompeter,
i deres forgyldene ljud;
de førte den frøken til stranden ned,
de kaldte hende Danmarks brud.
37. Så vunde de op deres silkesejl
så højt i forgyldene rå;
så sejled de dem til Danmark ind
fast mindre en uger to.
38. De strøge sejl, lode anker falde
alt på den hvide sand;
de ædle riddere af Danmark
de løfted den jomfru på land.
39. Den grønne jord blev vidt og bredt
med silke og sindal strødt;
den unge konge med riddereskare
drog sin kære brud imod.
40. De mødtes på den grønne vold,
Krist give det blive til gavn;
den herre fra hest, den jomfru fra karm
de toge hinanden i favn.
Hetta var sum nevnt í 1477, og 6. sept. 1478 giftust tey. Í mai mánaði 1483 vórðu tey bæði Christina og Hans krýnd í Frúu kirkju í Keypmannahavn og í februar 1499 í Uppsala sum kongshjún yvir Svøríki við.
Serliga kend er Christina vorðin av, at hon so manniliga vardi seg drúgva tíð á Stokkhólm slotti, tá ið søkt var at donsku verndarliðunum har.
Sviar gjørdu fyrst í fimtan hundrað talinum undir leiðslu Sten Sture uppreistur móti danska kongsvaldinum. Av tí at viðurskiftini eisini vóru ótrygg í Danmark, læt Hans kongur drotning sína vera eftir í svenska høvuðsstaðnum í august 1501, meðan hann í skundi fór til Danmarkar at verja borg.
Christina vardi seg við túsund monnum móti atsóknum heilt fram til 6. mai 1502. Tá vóru bara sjeyti av monnum hennara eftir, og hon mátti geva seg undir vald uppreistrarmanna.
Hóast lyfti um, at hon skuldi sleppa aftur til Danmarkar, varð hon hildin fangi á ymsum kleystrum, m.ø. á tí gitna Vadstena, heilt fram til oktober í 1503.
Heimafturkomin gjørdi drotningin eina pílagrímsferð til heilag støð í Norðurtýsklandi. Hon vaks í mæti av djørvu atferð síni í Stokkhólmi og var mett sum gudsóttandi, hjartagóð kvinna.
Hans kongur doyði í Ålborg 20. februar 1513 og Christina í Odense 8. desembur 1521. Tey áttu fimm børn, men av teimum livdu bara Christian, seinni Christian kongur annar (1481-1559) og Elisabeth foreldrini av.


text:
Kaj Leo svarar fyrispurningi frá Brandi
Svar upp á fyrispurning nr. 25/2019 eftir § 52a í tingskipanini um heilsutrygd, frá Brandi Sandoy, løgtingsmanni
Spurningurin var soljóðandi:
1. Metir landsstýrismaðurin, at tað er rímiligt, at borgarar skulu gjalda heilsutrygdargjald av inntøku, sum er vunnin har, ið Heilsutrygd ikki tekur við, og har borgarar okkara eru dekkaðir av aðrari trygdarskipan?
2. Hví gongur Heilsutrygd ímóti niðurstøðu hjá Kærunevndini í Heilsumálum, í máli um innkrevjing av heilsutrygdargjaldi?
3. Hví fór Heilsutrygd ikki víðari við taptu kæruni, um Heilsutrygd metti seg hava lógina á sínari síðu?
4. Hvat ætlar landsstýrismaðurin at gera fyri at rudda upp í hesum óskili, og nær kann ein loysn væntast?
Svar:
Til spurning 1
Tað er trupult hjá mær at fyrihalda meg til, um galdandi lóggáva er rímilig ella ikki. Heilsutrygd má, sum almennur stovnur, halda seg til galdandi lóggávu í Føroyum. Í hesum máli hevur Heilsutrygd hildið seg til ásetingina í § 24, stk. 1 í heilsutrygdarlógini, ið ásetur, at øll, sum hava fylt 18 ár og sum eru fevnd av lógini, skulu gjalda heilsutrygdargjald. Í juni 2019 tók Kærunevndin í almanna-, familju- og heilsumálum avgerð um at broyta avgerðina hjá Heilsutrygd, soleiðis at gjaldsskyldan, sum er áløgd kæraranum sambært heilsutrygdarlógini, fellur burtur. Hetta vísandi til Nordisk konvention om social sikring. Heilsutrygd hevur nú møguleikan, antin at fylgja kærunevndaravgerðini ella at fara í rættin við málinum.
Tá ið spurningurin um rímiligheit verður umrøddur, kann tað leggjast afturat, at sambært § 154b í løgtingslóg um landsskatt og kommunuskatt (skattalógini) kann ein persónur, ið er fevndur av “Nordisk konvention om social sikring” og sum eisini hevur inntøku í Føroyum, fáa kreditt í føroyska skattinum fyri gjaldið til t.d. Folketrygd í Noreg ella aðrar sosialar veitingar, sum koma undir Norðurlendsku konventiónina um sosiala trygd. Gjaldið til t.d. Folketrygd telur sostatt við í Føroyum, sum um talan var um inntøkuskatt, goldin í Noreg.
Hetta merkir, at um nevndu persónar, ikki skulu rinda til Heilsutrygd, samstundis sum teir fáa kreditt í skattinum fyri gjaldið í Noreg, so er úrslitið í veruleikanum, at onki verður goldið tá samanum kemur, samstundis sum persónarnir hava rætt til at móttaka veitingar frá Heilsutrygd. Tað meti eg ikki er rímiligt, men ein skeivleiki í mun til aðrar borgarar í landinum.
Til spurning 2 og 3
Í fyrstu avgerðini, ið Kærunevndin í almanna-, familju- og heilsumálum tók í hesum máli í 2014, vórðu avgerðirnar hjá Heilsutrygd heimvístar til nýggja viðgerð. Tað vil siga, at hetta var ikki ein kærunevndaravgerð, ið Heilsutrygd skuldi fylgja, men Heilsutrygd skuldi taka málið upp til nýggja viðgerð. Heilsutrygd tók málið upp til nýggja viðgerð og tók avgerð vísandi til galdandi lóg, nevniliga § 24, stk. 1 í heilsutrygdarlógini. Hesar avgerðir vórðu aftur kærdar til kærunevndina, sum í juni 2019 tók nýggjar avgerðir í málinum. Í hesum málum tók kærunevndin avgerð um, at gjaldsskyldan sambært § 24, stk. 1 í heilsutrygdarlógini fellur burtur. Hetta vísandi til Nordisk konvention om social sikring.
Síðani nýggjastu avgerðina hjá kærunevndini, hevur Heilsutrygd gjørt av at kanna møguleikarnar fyri at royna málið í rættinum, so rætturin kann avgera, hvat er rætt og skeivt í hesum máli. Um málið ikki kann roynast í rættinum, má Heilsutrygd fylgja avgerðini hjá Kærunevndini í almanna- familju og heilsumálum.
Til spurning 4
Sum sagt, kannar Heilsutrygd í løtuni, um tað ber til at fara í rættin við hesum málinum. Vónandi skapar hetta rættarmál greidleika viðvíkjandi verandi støðu. Um tað ikki ber til at leggja málið fyri rættin, ella um Heilsutrygd ikki fær viðhald í rættinum, má eg taka støðu til, hvørt neyðugt er at broyta heilsutrygdarlógina, soleiðis at hon samsvarar við Nordisk konvention om social sikring.
Heilsumálaráðið, 10. desember 2019
Kaj Leo Holm Johannesen
landsstýrismaður


text:
Klokkan 14 brustu føroyska fjepparafelagið Skansin og skotska fjepparafelagið Tartan Army saman á Ovara vølli í Havn.
Høvið er sjálvsagt at A-landsliðini hjá Føroyum og Skotlandi spæla klokkan 19:45 á Tórsvølli, og í tí sambandi eru fleiri hundrað skotskir fjepparar komnir hendan vegin.
Skotarnir sum annars eru fryntligt fólkaslag í kilti, vóru ikki blíðir við okkara menn á vøllinum. Teir vunnu heili 8-1.
Undan dystinum var ein lítil samkoma í Grasagarði, har skotsku fjeppararnir handaðu Javna peningagávu upp á góðar 26.000 krónur.
Peningurin skal brúkast til at gera Grasagarð betri atkomuligan fyri øll.
Sí myndirnar av Ovara vølli:


text:
Sangur 127
Vit bygdu navni tínum hús
1. Av sonnum ein heiður, Jehova,
at byggja tí navninum hús,
ið lýsir títt æviga veldi;
tað gjørdu vit fegin og fús.
Av tí, sum tín hond hevur givið,
vit geva tær aftur í dag.
Øll orka, alt skil, allar gávur,
Jehova, vit víga tær tað.
(NIÐURLAG)
Vit bygdu navni tínum hús
og gleddust til henda dag.
Vit víga navni tínum hús,
Faðir, vilt tú signa tað?
2. Nú skulu vit bera tær heiður
og fylla í húsið tín prís.
Leið fólkini higar, Jehova,
at læra ta leið, ið er vís.
Og hjálp okkum handfara húsið
við virðing og røkja tað væl,
at altíð tað prýðir tann boðskap,
sum hiðani prædikast skal.
(NIÐURLAG)
Vit bygdu navni tínum hús
og gleddust til henda dag.
Vit víga navni tínum hús,
Faðir, vilt tú signa tað?
(Sí eisini 1 Kong. 8:18, 27; 1 Krøn. 29:11-14; Áps. 20:24.)


text:
Øll størri kortlegging verður í dag gjørd eftir flogmyndum, eisini nevnd fotogrammetrisk kortlegging.
Flogmyndir verða tiknar við serútgjørdum flogførum. Í flogfarinum er eitt stórt myndatól og ígjøgnum eina lúka í botninum verða myndir tiknar.
Flogfar brúkt til fotografering
Flogmyndir verða tiknar soleiðis, at myndirnar umskarast við umleið 60 %. Tá myndirnar síðani verða settar í eitt úttekningartól, ber til at síggja hesar í stereo, tvs. sum 3d-myndir.
Matrikulstovan fekk sítt fyrsta úttekningartól í febr. 1985 (Zeiss - Planicomp C130) og hevur síðani tá gjørt øll teknisk grundkort í landinum.
Í jan. 2003 fekk Matrikulstovan eitt nýtt framkomið úttekningartól (Z/I Imaging - ImageStation2002). Í tólinum verða digitalar myndir brúktar og hvør mynd fyllir umleið 200 Mb. Tá 2 myndir eru í tólinum, ber til við serligum brillum, at síggja hesar stereoskopiskt.
Tólið verður brúkt til at gera bæði tekniskt grundkort við hæddarkurvum og myndakort (ortofoto).
Úttekningartól ImageStation 2002
Vilt tú vita meira, so send ein teldupost til Stein Fossá á Umhvørvisstovuni - SteinF@us.fo.


text:
Í miðlunum
Niðanfyri hava vit savnað slóðir til tilfar og innsløg um Vísindavøkuna 2022
Vísindavøkublaðið 2021
Ábyrgd: Dagmar Joensen-Næs
Góðan Morgun Føroyar: Náttúran í Koltri (frá 58:00)
Samrøða við Jón Aldará, granskara á Tjóðsavninum, 21.09.2021
Góðan Morgun Føroyar: Koppsetingin riggar
Samrøða við Marnar Fríðheim Kristiansen, lækna og ph.d.-lesandi á Fróðskaparsetrinum, 21.09.2021
Góðan morgun Føroyar: Um Vísindavøkuna 2021 (frá 1:06:13)
Samrøða við Anniku Sølvará, stjóra í Granskingarráðnum
Dagur og Vika: Nógv fólk til Vísindavøku
Vitjan umborð á havrannsóknarskipinum Jákupi Sverra 24.09.2021
Dagur og Vika: Innslag um Vísindavøkuna (frá 16:57)
Samrøða við Magna Mohr, prodekan fyri gransking á Fróðskaparsetrinum


text:
"... er mær givin tornur í holdið ..." 2. Kor 12,7
Tey bíbliukønu eru ikki samd um, hvat "tornurin" hjá Paulusi var. Summi halda, at tað kann hava verið vánalig sjón, onnur halda eitt talubrek og onnur aftur ein likamlig avbjóðing. Hví sigur Bíblian okkum ikki, hvat tað er?
Um hann var darvaður av ringari sjón, so høvdu vit sagt: "Tað hjálpir ikki mær, tí eg havi fína sjón." Var tað eitt talubrek, høvdu tey, sum hava frálíkar talugávur, onga troyst funnið í orðum hansara. Var tað ein likamlig avbjóðing, høvdu tey við góðari heilsu hildið, at hetta galt ikki tey. Orsøkin til, at Bíblian ikki sigur okkum tað, kann vera henda: Hvat so er títt serliga stríð ella tín veikleiki, kann tann sami Gud, sum læt Paulus sigra á sínum torni, eisini lata teg sigra.
Hvør er tann persónurin í tínum lívi, sum tú kundi lýst sum "ein tornur í holdið"? Hvat er tann 'tornuta' støðan á arbeiðs-plássinum, sum møtir tær hvønn dag? Tú kanst eisini hava 'tornut' viðurskifti við onkran, sum krevur serliga náði, kærleika og bøn.
Tí skrivar Pætur: "... vaksið í náði og kunnskapi Harra og Frelsara okkara Jesu Krists!" (2. Pæt. 3,18) Allir tornar okkara eru ymiskir, tí at Gud lagar teir eftir tørvi okkara. Hví? So at vit "vaksa í náði og kunnskapi Harra og Frelsara okkara Jesu Krists!" Gud hevur størri áhuga fyri okkara lyndi enn fyri, at vit skulu hava tað makligt, so tá ið vit biðja um lættari byrðar, gevur hann okkum sterkari rygg og breiðari herðar.
Sangskrivarin Annie J. Flint sigur: "Hann gevur meir náði, tá byrðin gerst tyngri, er stríðið ov svár, er hann við vára lið. Í stórari kreppu hans miskunn er størri, í margfaldum royndum hann gevur sín frið." (Meta av Fløtum týddi)
Úr "... et Ord til Dagen" 28. desember 2019
(Erla Berghamar týddi)
Dániel varð noyddur til at gera av, um hann vildi vera ein, sum lagar seg, ....Les meira
Bíblian sigur, at " Dániel setti sær fyri, at hann skuldi ikki gera seg óreinan við mati kongsins ella við víninum, ið hann drakk ..."Les meira
Í USA síggjast av og á bilar við teksti á kúfangaranum, sum sigur, at barnið hjá eigaranum er 'heiðursstudentur' á ávísum skúla.Les meira
"... biðið, fyri at tit skulu ikki falla í freisting!" Matt. 26,41Les meira
"Játta vit syndir okkara, er Hann trúfastur og rættvísur, so Hann fyrigevur okkum syndirnar og reinsar okkum frá allari órættvísi.Les meira
Har sum tú býrt, har er heim títt ella bústaður tín. Tá ið tú prísar Gudi, sigur tú: "Kenn teg heima her, Harri."Les meira
Tá ið tú kannar tíni mistøk, sært tú, at tað var hugsanarhátturin ta løtuna, sum var orsøkin, og tað er tí, tú ert noyddur til at halda á at bjóða tínum egnu hugsanum av.Les meira
Um ein, tú elskar, sorar hjartað og svíkur álit títt, verður tú viðkvæmur.Les meira
Tað ber til at lovprísa Gudi alt ov lítið, men tú kanst ongantíð prísa honum ov nógv.Les meira
Paulus skrivar: "At hann skuldi víkja frá mær, bað eg Harran um tríggjar ferðir.Les meira
"... fyri at eg skal ikki gera meg stóran ..." 2. Kor 12,7Les meira
Tey bíbliukønu eru ikki samd um, hvat "tornurin" hjá Paulusi var.Les meira


text:
Viðgerðartilboð fyri seinárin
Almannamálaráðið hevur, í samstarvi við Felagið føroyskir sálarfrøðingar, skipað eitt viðgerðartilboð til teirra, sum stríðast við seinárin.
Viðgerðartilboðið, sum er ókeypis, er fyri øll vaksin fólk, sum hava trupulleikar av seinárinum, tí tey vóru fyri kynsligum ágangi, tá tey vóru børn. Tey, sum ynskja at fáa hesa viðgerð, skulu sjálv seta seg í samband við ein av teimum sálarfrøðingum, sum standa á listanum hjá felagnum. Hesi eru øll autoriseraðir, privatpraktiserandi sálarfrøðingar.
Trýst her – yvirlit yvir sálarfrøðingar, sum veita hesa viðgerð.
Viðgerðartilboðið verður skipað sambært sambært átaki 1 í Heildarætlan um kynsligan ágang, sum Almannamálaráðið umsitur.


text:
Kapittulin er um sáttmálaøkið og viðgerð av ósemjum
§ 1. Sáttmálaøki
Kapittulin er um setanarviðurskifti hjá starvsfólki, sum er sett í starv í 3 mánaðir ella longur. Talan er um fast ella tíðaravmarkað starv.
§ 2. Setan
Leys størv, sum sett skulu verða eftir hesum sáttmála, skulu verða lýst leys alment. Tilskilað skal verða, hvat starvið fatar um, hvør útbúgving og førleiki krevst og hvør lønin er.
Stk. 2. Er talan um tíðaravmarkaða starvssetan, skal lýsingin siga neyvt frá um hesi viðurskifti.
§ 3. Setanarbræv
Í seinasta lagi 14 dagar eftir setanina fær starvsfólkið setanarbræv. Í setanarbrævinum skal standa:
§ 4. Løn
Størvini verða flokkað og lønt sum ásett í kapittul 4.
Stk. 2. Lønin verður eftir setanarbrotparti og starvsaldri, sum eftir § 3 verður tilskilað í setanarbrævinum.
Stk. 3. Lønin verður goldin mánaðarliga afturút og í seinasta lagi síðsta dag í mánaðinum, sum peningastovnarnir hava opið.
§ 5. Farloyvi
Starvsfólk kann fáa farloyvi við ongari løn, tá ið tað ikki gongur ímóti áhugamálunum hjá stovninum. Um so er, at starvsfólk fær farloyvi til útbúgving, ella eftirútbúgving, kann tað fáa frí við løn ella niðursettari løn. Farloyvi kann verða givið í upp í 2 ár hvørja ferð, tó í mesta lagi í 4 ár, og hevur stovnurin skyldu til at hava starv til starvsfólkið, tá ið farloyvið er av. Starvsfólk, sum hevur starvast longur enn 5 ár, skal alt tað ber til altíð hava rætt til minst 1 árs farloyvi.
Stk. 2. Felagið kann fáa farloyvi til nevndarlimir í upp til eitt ár í senn við at boða stovninum frá, og gjalda sín lutfalsliga part av lønini.
§ 6. Eftirløn
Eftirlønargjaldið er 16 % av grundlønini og førleikalønini.
Stk. 2. Arbeiðsgevarin rindar eftirlønargjaldið í góðkenda eftirlønarskipan. Stk. 3. Starvsfólk, sum hevur hálvt starv ella meiri, fær eftirlønargjald.
Stk. 4. Eftirlønargjaldið verður flutt samstundis, sum lønin verður útgoldin.
§ 7. Barnferð
Starvsfólk, ið er við barn, eigur at siga stovninum frá í minsta lagi 3 mánaðir fyri metta føðing.
Stk. 2. Starvsfólk hevur rætt til barsilsfarloyvi við løn 4 vikur undan mettari føðing og í 24 vikur eftir føðing, t.e. 28 vikur tilsamans.
Stk. 3. Prógvar starvsfólkið við læknaváttan, at hon er óarbeiðsfør 4 vikur ella fyrr undan mettari føðing, verður hetta roknað sum vanlig sjúka, og starvsfólkið hevur tá rætt til løn undir sjúku. Tá ið 4 vikur eru eftir til metta føðing, verður farið frá løn undir sjúku til barsilsfarloyvi við løn, sbr. stk. 2. Samlaða barsilsfarloyvi við løn er farmvegis 28 vikur.
Stk. 4. Umframt nevndu sømdir kann starvsfólk fáa farloyvi við løn alla viðgongutíðina, um hon við læknaváttan prógvar, at tað fyri fostur ella hana sjálva stendst heilsuvandi av at vera í starvinum.
Stk. 5. Frá 14. viku eftir føðing kunnu foreldrini býta rættin til barsilsfarloyvi við løn ímillum sín.
Stk. 6. Starvsfólk, ið ættleiða barn, hava rætt til fráveru við løn í upp til 4 vikur áðrenn, tey fáa barnið, og í 24 vikur tilsamans. Foreldrini kunnu býta rættin til fráveru við løn ímillum sín. Rætturin til fráveru við løn er treytaður av, at ættleiðingarmyndugleikin frammanundan hevur gjørt av, at foreldrini, annað ella bæði, skulu vera heima í samband við, at tey fáa barnið. Foreldrini kunnu ikki vera í farloyvi við løn samstundis eftir hesi grein.
Stk. 7. Umframt farloyvi nevnt í stk. 2-6, hava starvsfólk rætt til farloyvi við ongari løn og uttan at missa starvsaldur soleiðis, at samlaða farloyvistíðarskeiðið tilsamans er 52 vikur eftir føðing ella eftir, at tey hava fingið barnið. Tíðarskeiðini eru samanhangandi, og farloyvi eftir hesi grein skal vera avgreitt í seinasta lagi 52 vikur eftir føðing ella eftir, at tey hava fingið barnið.
Henda grein fær gildi frá í dag og er eisini galdandi fyri tær barnakonur, sum eru í barsilsfarloyvi við løn frá arbeiðsgevara.
§ 8. Sjúka
Fyri sjúku galda ásetingarnar í starvsmannalógini.
Stk. 2. Starvsfólk kann fáa frí við løn, tá ið barn/børn tess er/eru sjúk, tó í mesta lagi í 2 dagar hvørja ferð og í mesta lagi tilsamans 10 dagar um árið. Eigur tað fleiri enn 2 børn undir 10 ár, kann tað fáa frí upp í 20 dagar um árið.
§ 9. Eftirsitiløn
Tá ið starvsfólk doyr í tænastutíðini, eiga hjúnafelagi/samlivari ella børn undir 21 ár, sum tað uppiheldur, rætt til løn samsvarandi uppsagnartíðini, minst 3 mánaðir, tó hægst 6 mánaðir. Eftirsitilønin er seinast útgoldna mánaðarlønin. Lønin í mánaðinum, tá ið starvsfólkið doyr, verður ikki roknað upp í eftirsitilønina.
§ 10. Uppsøgn
Verður starvsfólk sagt úr starvi, galda ásetingarnar um uppsøgn í løgtingslóg um starvsmenn.
Stk. 2. Ætlar setanarmyndugleikin at siga starvsfólk úr starvi, skal ætlanin um uppsøgn verða fráboðað tí og felagnum skrivliga 14 dagar frammanundan.
Stk. 3. Er felagið av teirri metan, at uppsøgnin ikki er sakliga grundað, kann felagið innan 1 mánað eftir uppsøgnina krevja málið tikið upp við setanarmyndugleikan.
§ 11. Frítíð
Frítíð er eftir løgtingslóg nr. 30 frá 7. apríl 1986 um frítíð við løn við seinni broytingum.
§ 12. Fastir frídagar og serstaka frívikan
Jólaaftan, nýggjársaftan, páskaaftan, flaggdagur, hvítusunnuaftan, 1⁄2 grundlógardagur, 1⁄2 ólavsøkuaftan, ólavsøkudagur umframt allir halgidagar eru frídagar.
Stk. 2. Starvsfólk hava harumframt rætt til serstakar frídagar eftir avtaluni um serstaka fríviku.
§ 13. Fyribilstænasta í hægri starvi
Starvsfólk, sum eftir serligum boðum ella eftir frammanundan fastløgdum arbeiðslagi við góðkenning fyribils røkir hægri starv í 1 viku samfelt ella meira, eigur í hesum tíðarskeiði at fáa somu løn, sum tað hevði fingið, varð tað sett í starvið, treytað av, at tað yvirtekur tær arbeiðsuppgávur, ið standast av hægra starvinum.
§ 14. Yrkisfelagsarbeiði
Álitisfólk og nevndarlimir kunnu ikki verða uppsøgd, uttan at uppsøgnin hevur verið til viðgerðar millum Fíggjarmálaráðið og felagið.
Stk. 2. Tann, sum verður vald/ur til formann í felagnum, hevur altíð rætt til at fáa farloyvi uttan løn, og hevur stovnurin skyldu at hava starv til viðkomandi, tá ið formansskeiðið er lokið. Sí eisini § 5 stk. 2.
Stk. 3. Umsókn frá starvsfólki, álitisfólki ella nevndarlimi um at sleppa á fakfelagsskeið verður viðgjørd við vælvild.
Stk. 4. Uppsagnarfreistin hjá álitisfólkum verður longd við 3 mánaðum.
Stk. 5. Er starvsfólk valt í nevnd felagsins, skal tí verða givin heimild at fremja felagsarbeiði í vanligu arbeiðstíðini í givnum førum, t.d. undir sáttmálasliti, sáttmálasamráðingum og arbeiðsósemju.
§ 15. Samstarvsráð
Á øllum almennum stovnum verður sett á stovn eitt samstarvsráð, har umboð fyri leiðslu, álitisfólk og varaálitisfólk sita. Samstarvsráðið skal hava innlit í øll mál stovninum viðvíkjandi, og verða avgerðir ikki tiknar, fyrr enn samstarvsráðið hevur gjørt sítt tilmæli.
Stk. 2. Settur verður 4 manna bólkur við 2 limum valdum av yrkisfeløgunum og 2 limum valdum av landsstýrinum at gera uppskot til reglugerð fyri virkið hjá samstarvsráðnum.
§ 16. Førleikameting
Starvsfólk, sett eftir hesum sáttmála, hevur rætt at fáa sín frøðiliga førleika mettan, um hetta hevur týdning fyri starvið hjá viðkomandi.
Stk. 2. Førleikakrøvini verða tey somu, sum galdandi eru á Fróðskaparsetri Føroya. Um viðkomandi hevur veitt vísindaliga ráðgeving, eigur hendan at verða tikin við í metingina.
Stk. 3. Í hvørjum einstøkum føri verður skikkað uttanhýsis metingarnevnd sett at gera tilmæli, um viðkomandi lýkur treytirnar samsvarandi frøðiliga førleikanum á 1., 2. ella 3. stigi – eisini kallað adjunkt-, lektara- og professaraførleiki. Felagið skal hava tilnevningina av metingarnevndini til ummælis 2 vikur áðrenn, nevndin verður tilnevnd.
Stk. 4. Stovnsleiðslan setur metingarnevndina, og stovnurin ber útreiðslurnar av metingini.
§ 17. Barnsburður, ættleiðing og sjúka
Fyribilssett starvsfólk kemur undir barsilsskipanarlógina og dagpeningalógina.
§ 18. Aðrar setanartreytir
Fyri fyribilssett galda annars hesar ásetingar í kap. 2:
§ 19. Uppsøgn
Setanin hjá fyribilssettum kann enda frá einum degi til annan. Setanin er av við ongari fráboðan, tann dagin avtalað varð, tá ið starvsfólkið varð sett í starv. Setanin kann verða longd, og verður tá at roknað sum ikki slitin.
§ 20. Arbeiðstíð
Arbeiðstíðin er 39,5 tímar um vikuna, íroknað 1⁄2 tíma matarsteðg um dagin. Matarsteðgurin verður lagdur í samráð við starvsfólkið, soleiðis at endamálið við matarsteðginum verður rokkið.
Stk. 2. Fulltíðarsett starvsfólk kann eftir umsókn fáa niðursett tímatal. Henda skipan kann vera tíðaravmarkað ella varandi.
§ 21. Løn o.a.
Lønin er grundløn og førleikaløn, sum ásett í lønartalvunum.
Stk. 2. Um so er, at ein arbeiðsgevari metir, at eitt starv hevur eina tílíka serstøðu, at tað ikki er umfatað av teimum vanligu fortreytunum fyri ásettu lønina, tekur arbeiðsgevarin málið upp við sítt aðalráð, sum sendir umsóknina víðari til Lønardeildina í Fíggjarmálaráðnum. Umsóknin um eina serflokking, viðbót ella onnur viðurskifti verða síðan viðgjørd av Fíggjarmálaráðnum og AKF.
Stk. 3. Metir stovnurin, at starvið krevur førleika á p.hd. stigi sambært førleikakrøvunum á Fróðskaparsetri Føroya, og starvsfólk er mett at hava henda førleika, fær viðkomandi ph.d. viðbót.
Stk. 4. Metir stovnurin, at starvið krevur førleika á professara stigi sambært førleikakrøvunum á Fróðskaparsetri Føroya, og starvsfólk er mett at hava henda førleika, fær viðkomandi professara viðbót.
Stk.5. Er fyritreyt fyri at sálarfrøðingur kann røkja starv sítt, at hann hevur autorisatión, fær hann viðbót sum ásett er í lønartalvuni.
Stk. 6. Lønin hjá starvsfólki við niðursettum tímatali verður lækkað samsvarandi.
§ 22. Tímaløn
Tímalønin fyri hvønn arbeiðstíma verður roknað soleiðis: ársløn/2080.
§ 23. Tímalønir á Fróðskaparsetrinum
Alt arbeiði, sum verður gjørt við støði í tímum, verður roknað út við grundarlagi í einum grundtímataksti.
Árligt arbeiðstímatal= 2080/1,26
Grundtímatakstur, G1=(ársløn á grundlønarstigi 9 og førleikaløn)/árligt arbeiðstímatal Fyri venjingar, leiðbeining o.t.verður veitt 1,67 G1 fyri hvønn undirvísingartíma íroknað fyrireiking.
Fyri fyrilestrarundirvísing o.t. verður veitt 3 G1 fyri hvønn undirvísingartíma íroknað fyrireiking.
Fyri at leggja til rættis skeið o.t. er tímalønin grundtímataksturin, G1.
Stk. 2. Frá 1. juni 2017 verður grundtímasatsurin G1 roknaður av grundlønarstigi 8 og førleikaløn.
§ 24. Yvirtíðararbeiði
Verður drúgt yvirtíðararbeiði álagt starvsfólki, verður hetta samsýnt sum yvirtíðarløn, t.e. við einum tímalønarsatsi, ið er 140% av vanligu tímalønini hjá viðkomandi. Verður avspákað, verður tað í lutfallinum 1,4 tíma fyri hvønn yvirtíðartíma.
§ 25. Starvs- og lønaraldur
Lønaraldurin er vanliga tann sami sum kandidataldurin, t.e. áramálið, ið starvsfólk eftir próvtøku hevur verið í arbeiði, ið er treytað av teirri útbúgving, tað hevur. Stk. 2. Starvsfólk er eitt ár á hvørjum stigi.
Stk. 3. Starvsfólk fær roknaðan fullan starvsaldur, hevur tað í minsta lagi hálvt starv. Er talan um minni enn hálvt starv, verður starvsaldurin roknaður lutfalsliga.
Stk. 4. Tá ið viðurskiftini tala fyri tí, kunnu sáttmálapartarnir gera avtalu um starvsaldur eftir øðrum reglum.
Stk. 5. Nemur starvsfólk sær hægri útbúgving enn tað hevði frammanundan, verður tað lønt eftir viðkomandi lønarstiga uttan miss í lønaraldri.
Stk. 6. Verður starvsfólk sett í starv, áðrenn tað hevur lokið útbúgvingina, ið treytað varð í starvslýsingini, verður tað við setan sett á lønarstig samsvarandi útbúgvingini, tað hevur lokið. Lýkur starvsfólkið seinni útbúgvingina, ið treytað varð í starvslýsingini, fær tað nýggja innplasering við lønaraldri, ið svarar til, at starvsfólkið verður lønt eftir nærmasta hægra lønarstigi í nýggja lønarflokkinum.
Lønaraldur verður annars soleiðis, at starvsfólk, sum við fyrru innplaseringina hevði komið á eitt lønarstig, sum er javnt við ella hægri enn tað, tað kemur á í nýggju innplaseringini, fær frá hesum mundi nýggja aldursviðbót.
Stk. 7. Deildarleiðarar við deildarleiðaraviðbót 2 ella 3 verða løntir á endastigi. (Galdandi frá 1. juni 2017).
§ 26. Frí við ongari løn
Tá ið starvsfólk fær tænastufrí við ongari løn, verður gjørdur lønarfrádráttur.
a) Tá ið starvsfólkið er burtur heilar mánaðir, verða drignar heilar mánaðarlønir.
b) Tá ið starvsfólk er burtur vikur, dagar ella tímar, verður drigið fyri teir tímar, tey undir vanligum umstøðum høvdu verið til arbeiðis hetta tíðarskeiðið. Ein tími verður roknaður sum árslønin býtt við 2054. Við í árslønina verða roknað øll gjøld, sum verða goldin sum føst mánaðargjøld.
§ 27. Sjálvboðið eyka arbeiði
Eitt nú tá ið arbeiðspláss eru undirmannað í samband við sjúku ella feriu, og eitt nú tá ið serligar uppgávur, sum ikki hava skund, liggja og bíða, kunnu gerast avtalur um sjálvboðið eyka arbeiði. Avtalað verður ein føst tímaløn, og vikið verður frá øllum avtalum um gjøld fyri ólagaliga arbeiðstíð o.a. Avtalaða tímalønin kann tó ongantíð vera hægri enn yvirtíðarlønin. Starvsfólkið og arbeiðsgevarin gera avtaluna, sum skal leggjast fyri álitisfólkið at góðkenna.
§ 28. Tænastuferðir
Dag- og tímapeningur á tænstuferð og útiviðbót er tað sama sum ásett í avtalu millum Felag Tænastumanna Landsins og Fíggjarmálaráðið.
§ 29. Førleikamenning
Sáttmálapartarnir hava gjørt avtalu um strategiska førleikamenning.
§ 30. Flytisamsýning
Noyðist starvsfólk av arbeiðsorsøkum at flyta í annan stað at búgva, verða flutningsútreiðslur av húski og húsbúnaði samsýnt tí eftir rokning.
§ 31. Seravtalur
Í sáttmálaskeiðnum skal vera møguligt at gera seravtalur millum Akademikarafelag Føroya (AKF) og Fíggjarmálaráðið.
§ 32. Gildiskoma og uppsøgn
Sáttmálin fær gildi frá 1. oktober 2017. Sáttmálin kann verða sagdur upp við 3 mánaða freist, tó í fyrsta lagi til at fara úr gildi tann 1.oktober 2019.
Protokollat um meting av útbúgvingum:
Partarnir eru samdir um, at tørvur er á einari skipan til meting og innskipan av útbúgvingum í mun til sáttmálan. Eftir tørvi kunnu partarnir heita á Mentamálaráðið og Fróðskaparsetur Føroya at vera við í hesum arbeiði, saman við sáttmálapørtunum. Miðja verður eftir at hava eina loysn innan 1. januar í 2019.
Tórshavn 23. mars 2018
Akademikarafelag Føroya
Suni Joensen, formaður
Fíggjarmálaráðið
Kristina Háfoss landsstýriskvinna / Jan Mortensen


text:
Grein 1.
Navn felagsins er Argja Bóltfelag, stuttstavað AB. Felagið er stovnað 15. august 1973. Felagið er óheft av politiskum og átrúnaðarligum áhugamálum.
Grein 2.
Endamál felgsins er, at fremja og leggja til rættis ítróttarvirksemi.
Grein 3.
Valbæri og atkvøðurætt hava einans limir í felagnum, sum eru fyltir 16 ár.
Grein 4.
Aðalfundur er hægsta vald í málum felagsins. Aðalfundurin verður hildin áðrenn februar mánaður er farin við hesi dagskrá:
1. Ársfrágreiðing
2. Kassameistarin leggur fram grannskoðaðan roknskap fyri farna árið
3. Viðgerð av uppskotum og málum, sum eru løgd fyri aðalfundin
4. Val av starvsnevnd og varalimum, sambært grein 9
5. Val av grannskoðara
6. Ymiskt
Grein 5.
Aðalfundurin verður kunngjørdur í fyrsta lagi 28 dagar frammanundan og í síðsta lagi 14 dagar frammanundan og lýsingin verður uppafturtikin. Roknskaparárið er álmannakkaárið. Uppskot um lógarbroytingar og mál viðvíkjandi skipan av felagnum, sum verða kravd viðgjørd á aðalfundi, skulu verða starvsnevndini í hendi 3 vikur fyri aðalfund. Aðalfundurin er avgerðarførur við teimum limum, ið koma á fundin. Limir, ið eru í eftirstøðu við limagjaldi, hava ikki atkvøðurætt á aðalfundinum.
Grein 6.
Eykaaðalfundur verður hildin:
1. Tá ið aðalfundurin samtykkir tað
2. Um meirilutin í starvsnevndini samtykkir tað
3. Tá ið minst 1/3 av limum felgsins ynskja hetta
Á eykaaðalfundi kunnu uppskot ikki verða viðgjørd, uttan tey standa á fundarskránni. Fyri at uppskot skal vinna sømdir á eykaaðalfundi, skal meiri enn helvtin av teimum møttu, sum hava atkvøðurætt, atkvøða fyri. Eykaaðalfundur skal kunngerðast í seinasta lagi 8 dagar frammanundan.
Grein 7.
Mál, ið ikki standa á fundarskrá til aðalfund og ikki snúgva seg um lógarbroytingar ella skipan av felagnum, kunnu verða tikin til viðgerðar og avgjørd, um 2/3 av møttu limunum ynskja tað. Fyri at uppskot skal vinna sømdir á aðalfundi krevst, at meira enn helmingurin av teimum møttu, sum atkvøðurætt hava, atkvøða fyri. Standa atkvøður á jøvnum, er tað atkvøða formansins, ið fær avgerðina.
Grein 8.
Argja Bóltfelag verður stýrt av starvsnevndini. Starvsnevndin hevur hægsta vald í felagnum millum hvønn aðalfund. Tá ið starvsnevndarlimur hevur forfall, tekur varamaður sæti í nevndini.
Ein fótbóltsnevnd verður vald av starvsnevndini. Fótbóltsnevndin arbeiðir eftir reglugerð, sum starvsnevndin letur gera. Somuleiðis kann starvsnevndin velja aðrar nevndir.
Grein 9.
Í starvsnevndini sita 3-5 limir, formaður, næstformaður, kassameistari, skrivari og upp til 1 nevndarlimur. Nevndin skipar seg sjálv. Annahvørt ár verða valdir 3 limir og annahvørt ár 2 limir. Um bert 4 limir eru valdir, verða 2 valdir annað hvørt ár. Um bert 3 limir eru valdir, verða 2 limir valdir annaðhvørt ár og 1 limur annað hvørt ár. Valdir verða eisini 2 varalimir fyri eitt 1-ára skeið.
Starvsnevndin hevur øll fíggjarlig viðurskifti um hendi. Til skuldbinding, keyp og sølu av fastari ogn krevst einmælt nevndarsamtykt. Felagið verður teknað av formanni saman við 2 nevndarlimum.
Starvsnevndarfundur er, tá ið formaður ella ein nevndarlimur ynskir tað. Fundurin er avgerðarførur um bert 3 limir eru á fundi.
Grein 10.
Starvið hjá starvsnevndini er í høvuðsheitum:
1. at seta samtyktir aðalfundanna í verk
2. at standa fyri rakstrinum av felagnum.
Grein 11.
Limagjøld felagsins eru (frá 2018):
Leikarar í U21, 2. deild og Betrideildini rinda 1.200 kr. um árið.
Leikarar í U15, U17 og U18 rinda 1.000 kr. um árið.
Øll onnur rinda 800 kr. um árið.
Hvílandi limir rinda 300 kr. um árið.Um fleiri systkin eru yngri enn 18 ár fáa øll 100 kr í avsláttur í part.
Hevur limur eftirstøðu, hevur starvsnevndin heimild til, at nokta honum luttøku í lands- kappingini og/ella koyra hann úr felagnum og kann hann ikki gerast limur aftur, fyrr enn øll skuld hansara, til felagið, er goldin. Starvsnevndin hevur heimild til at broyta limagjaldið, uttan at omanfyri nevnda grein 11 verður kunngjørd av nýggjum.
Grein 12.
Allir limir felagsins hava skyldu at arbeiða fyri felagið og at røkja ognir tess. Starvsnevndin skipar fyri, hvussu arbeiðið verður limanna millum.
Grein 13.
Til at slíta Argja Bóltfelag krevst 4/5 av limum felagsins samtykkja tað á aðalfundi ella eykaaðalfundi. Verður slík samtykt gjørd, leggur tann aðalfundurin frá sær, meðan tann starvsnevndin, sum sat seinasta valskeið, verður sitandi og boðar til aðalfund um tríggjar mánaðir. Verður tá aftur samtykt við 4/5 meirluta at slíta felagið, er felagið lógliga slitið. Allar ognir felagsins skulu tá nýtast til vælgerðandi endamál.
Grein 14.
Samtíðis, sum henda lóg kemur í gildi, falla burtur allar samtyktir, sum stríða ímóti henni og somuleiðis eldri lóg felagsins.
Henda lóg fær síðani gildi.
-
Samtykt á aðalfundi Argja Bóltfelags, tann 16. februar 1998, og við seinri broytingum, seinast 6. mars 2007og 3. februar 2021.